Mayat pesakit Covid-19 terapung di Sungai Gangga
Oleh KOSMO!

30 Jun 2021, 8:00 pm
UTTAR PRADESH, INDIA – Banjir yang melanda India akibat musim tengkujuh telah menyebabkan banyak mayat disyaki pesakit Covid-19 yang telah dikebumikan di sepanjang tebing Sungai Gangga kini terapung, lapor akhbar Daily Mail semalam.
Permulaan musim banjir monsun telah menyebabkan arus deras melalui laluan air sepanjang 2,494 kilometer serta menghanyutkan mayat-mayat yang ditanam di kawasan perkuburan pasir cetek di tebing sungai itu.
Beberapa pegawai di bandar Allahabad berkata, hampir 150 mayat yang terapung dalam tempoh tiga minggu lepas telah pun dibakar.
Sebilangan keluarga di utara dan timur India mengebumikan mayat di kawasan perkuburan tersebut kerana tidak mampu menanggung kos pembakaran mayat ketika kemuncak wabak Covid-19 melanda India pada April dan Mei lalu.
Pegawai rasmi India melaporkan sebanyak 600 mayat ditanam di perkuburan tanah cetek di tebing Sungai Gangga. -AFP
Dianggarkan sehingga 600 mayat telah dikebumikan di situ ketika krisis Covid-19 mencapai waktu terburuknya di India.
Dalam pada itu, penduduk tempatan melahirkan rasa bimbang sekiranya mayat-mayat itu tidak dibuang, ia akan memburukkan lagi pencemaran di Sungai Gangga yang sudah sedia tercemar itu, sekali gus mengakibatkan penyakit.

“Ini boleh menyebabkan penyakit yang serius,” kata seorang penduduk, Dipin Kumar yang tinggal berdekatan dengan Sungai Gangga.
India merekodkan sebanyak 30.2 juta jangkitan Covid-19 dengan 396,730 kematian akibat wabak itu.
Namun, terdapat kebimbangan bahawa negara dengan populasi 1.4 bilion itu sebenarnya mencatatkan angka kematian menghampiri dua juta kerana melibatkan kematian di kawasan pedalaman yang tidak didaftarkan. -Agensi
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


4 kawasan PKPD di Sabah, Kelantan dan Negeri Sembilan
30 Jun 2021, 7:46 pm
PETALING JAYA – Kerajaan melaksanakan Perintah Kawalan Pergerakan Diperketatkan (PKPD) bagi beberapa kawasan di Sabah, Kelantan dan Negeri Sembilan bermula 2 hingga 15 Julai depan.
Menteri Kanan (Keselamatan), Datuk Seri Ismail Sabri Yaakob berkata, antara kawasan yang dilaksanakan PKPD ialah Taman Public, Kota Kinabalu, Sabah dan Kampung Pangkal Jetas, Machang, Kelantan.
“Sementara itu bagi kawasan di Negeri Sembilan pula di Penjara Jelebu (kecuali bagi Blok Muhasabah yang menempatkan tahanan PTP), serta Kuarters Kakitangan, Jelebu.
“Pelaksanaan PKPD di semua kawasan terbabit bermula 2 hingga 15 Julai depan bagi mengelakkan penularan ke dalam komuniti bersebelahan serta memudahkan Kementerian Kesihatan (KKM) menjalankan aktiviti mengesan kontak rapat,” katanya dalam satu kenyataan di sini hari ini.
Dalam pada itu, Ismail Sabri turut mengumumkan tentang pelanjutan PKPD di Kampung Landung Ayang, Kudat, Sabah susulan masih terdapat penularan Covid-19 di lokaliti tersebut.
“Sebelum ini kerajaan telah melaksanakan PKPD di kawasan tersebut yang dijadualkan tamat pada 1 Julai (esok), namun dalam tempoh itu, sebanyak 89 kes positif telah diterima selepas KKM melakukan 935 ujian saringan.

“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melanjutkan PKPD di Kampung Landung Ayang bermula 2 hingga 15 Julai ini,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nelayan jatuh laut diserah kepada kedutaan
Oleh SHAMSUL KAMAL AMARUDIN

30 Jun 2021, 7:31 pm
LUMUT – Seorang nelayan warga Kemboja yang terjatuh ke laut dekat Pulau Jarak semasa menangkap ikan pada Jumaat minggu lalu diserahkan kepada Kedutaan Kemboja hari ini.
Pengarah Agensi Penguatkuasaan Maritim Malaysia (APMM) Perak, Kepten Maritim Shahrizan Raman berkata, wakil Kedutaan Kemboja, Zulkifli Mohd. Salleh bersetuju menerima mangsa selepas sesi pengesahan dilakukan terhadap individu tersebut.
“Justeru, pihak Kedutaan Kemboja akan menguruskan penyediaan dokumen berkaitan dan proses penghantaran pulang dalam masa terdekat.
“Mangsa, Pek Poeun, 41, diserahkan oleh Timbalan Pengarah Operasi Maritim Perak, Komander Maritim Mohd. Hashim Mat Zain kepada wakil Kedutaan Kemboja itu,” katanya dalam satu kenyataan di sini.
Jelasnya, ujian saringan Covid-19 ke atas mangsa telah dilakukan kelmarin dan didapati negatif.
Mangsa dipercayai jatuh laut dan telah diselamatkan oleh kapal Tentera Laut Diraja Malaysia (TLDM), KD Mahamiru yang menerima maklumat kejadian itu daripada sebuah kapal dagang sebelum diserahkan kepada APMM bagi tindakan lanjut.

Kejadian berlaku ketika keadaan laut bergelora dan mengingatkan nelayan tempatan meningkatkan tahap keselamatan ketika menjalankan aktiviti perikanan di laut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


AEON pula mohon lesen bank digital
Oleh KOSMO!

30 Jun 2021, 7:46 pm
PETALING JAYA – Penyedia perkhidmatan kewangan bukan bank terkemuka di Malaysia, AEON Credit Service (M) Berhad (AEON Credit) bersama-sama syarikat induknya dari Jepun, AEON Financial Services Co. Ltd. (AFS) telah mengemukakan permohonan kepada Bank Negara untuk mendapatkan lesen bank digital.
Pengerusi AEON Credit, Ng Eng Kiat berkata, AEON Financial Service Group berhasrat menubuhkan bank digital dengan model perniagaan baharu di pasaran, yang bakal menambah dinamisme landskap perbankan dan menyumbang kepada agenda keterangkuman kewangan di negara ini.
“Kami mahu membawakan perkhidmatan kewangan kepada semua komuniti, dengan menghapuskan penghalang yang wujud dan mendemokrasikan pengalaman perbankan.
“AEON merupakan jenama isi rumah di negara ini, baik dalam sektor runcit mahupun perkhidmatan kewangan dengan penawaran perkhidmatan meluas meliputi pasar raya, gedung serbaneka, barangan pengguna, pembiayaan kenderaan, pinjaman peribadi dan pelbagai produk kad,” katanya dalam satu kenyataan.
Menurut Eng Kiat, AEON Credit turut memiliki rekod prestasi kukuh dengan operasi selama 25 tahun di negara ini dan berusaha memainkan peranan penting dalam kehidupan ramai rakyat Malaysia.
“Kami memiliki empat juta pelanggan sedia ada dengan ekosistem 65 outlet runcit dan lebih 13,000 rakan perniagaan menerusi AEON Co. (M) Bhd., selain titik sentuhan fizikal AEON Credit,” katanya. – K! ONLINE


Tiga anggota polis dibebaskan jaminan SPRM
Oleh MOHD YUNUS YAKKUB

30 Jun 2021, 7:52 pm
SHAH ALAM – Tiga anggota polis yang ditangkap selepas disyaki terlibat meminta dan menerima rasuah RM2,000 kononnya bagi mengelakkan seorang individu dikompaun kesalahan Perintah Kawalan Pergerakan (PKP) dibebaskan dengan jaminan Suruhanjaya Pencegahan Rasuah Malaysia ( SPRM ).
Sumber memberitahu, mereka yang terdiri Lans Koperal dan Konstabel itu dibebaskan pukul 4.30 petang tadi selepas keterangan mereka diambil SPRM Selangor.
“Setiap mereka dibebaskan dengan jaminan sebanyak RM10,000 (tanpa deposit) dengan masing-masing seorang penjamin,” katanya di sini hari ini.
Sementara itu, Pengarah SPRM Selangor, Datuk Alias Salim ketika dihubungi Kosmo! mengesahkannya dan kes disiasat di bawah Seksyen 17 (a) Akta SPRM 2009.
Terdahulu Kosmo! Online melaporkan kesemua suspek berusia 26 hingga 31 tahun ditahan pukul 6 petang semalam di Pejabat SPRM Selangor.
Kejadian rasuah itu dipercayai berlaku pada 25 Jun lalu ketika ketiga-tiga suspek mendekati seorang individu yang sedang menjalankan kerja-kerja mengalihkan batu-bata dari lori kren ke rumah kakaknya yang sedang dalam pembinaan di Shah Alam.

Salah seorang daripada suspek telah meminta dan menerima wang tunai daripada individu tersebut agar kerja-kerja yang dilakukan individu terbabit tidak diadukan kepada Pegawai Pemantau Polis.
Ini bagi mengelakkan tindakan kompaun sebanyak RM20,000 hingga RM50,000 disebabkan menjalankan aktiviti yang tidak dibenarkan sepanjang tempoh PKP. – K! ONLINE


Kerajaan usaha keras bantu golongan terkesan
Oleh TENGKU DANISH BAHRI TENGKU YUSOFF

30 Jun 2021, 7:20 pm
KUALA NERUS – Kerajaan berusaha keras bagi memastikan semua golongan terkesan dengan pandemik Covid-19 menerima bantuan sewajarnya.
Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri berkata, penyaluran bantuan kepada golongan terbabit telah menjadi keutamaan kerajaan sebelum bermulanya kempen bendera putih lagi.
“Saya tidak kata salah atau betul (kempen kibar bendera putih), tetapi yang mustahak, kita berkolaborasi mencari jalan terbaik (mengatasi) sama ada melalui berdoa, ikhtiar atau kaunseling.
“Usaha ini juga melibatkan agamawan serta kaunselor dengan cara masing-masing untuk bantu masyarakat yang tidak stabil emosi dan jiwa mereka,” katanya selepas menyampaikan 200 pek bantuan barangan keperluan di Pusat Khidmat Masyarakat Dewan Undangan Negeri Tepuh di sini hari ini.
Bantuan sumbangan Yayasan Dakwah Islamiah Malaysia (Yadim) itu disampaikan kepada Ahli Dewangan Undangan Negeri Tepuh, Hishamuddin Abdul Karim. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Amah kebas barang kemas majikan dijel
Oleh NUZULSHAM SHAMSUDDIN

30 Jun 2021, 7:57 pm
SELAYANG – Perbuatan seorang amah warga Indonesia mencuri barang kemas dan mengacu pisau kepada majikannya berbalas apabila dia dihukum penjara enam bulan dan denda RM3,000 oleh Mahkamah Majistret di sini hari ini.
Majistret Nik Fadli Nik Azlan menjatuhi hukuman itu terhadap Supriani, 41, selepas wanita itu mengaku bersalah atas dua pertuduhan yang disabitkan ke atasnya.
Wanita asing itu didakwa dengan niat jahat mencuri gelang tangan dan cincin emas bernilai RM3,000 milik Mohd. Izzuddin Makhtar.
Kesalahan itu dilakukan di sebuah rumah di Gombak di sini pukul 10 malam, 25 Jun lalu di bawah Seksyen 381 Kanun Keseksaan yang membawa hukuman penjara sehingga tujuh tahun dan denda.
Bagi pertuduhan kedua, Supriani didakwa menakutkan Mohd. Izzudin dengan cara mengacukan pisau kepada mangsa pada waktu, tarikh dan tempat sama mengikut Seksyen 506 Kanun Keseksaan.
Untuk pertuduhan pertama, tertuduh dihukum penjara enam bulan dan denda RM3,000 manakala pertuduhan kedua pula, hukuman penjara empat bulan.

Mahkamah memerintahkan hukuman penjara berjalan serentak bermula dari tarikh tertuduh ditangkap pada 26 Jun lalu.
Mengikut fakta kes, pada hari kejadian, majikan bertanya kepada tertuduh mengenai kehilangan gelang dan cincin emas yang kemudiannya ditemui dalam beg pakaian tertuduh.
Tidak mengaku atas perbuatan tersebut, tertuduh kemudian mengambil pisau di dapur dan mengacukannya ke arah pengadu.
Mangsa dan keluarga yang ketakutan kemudian menghubungi pihak polis. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suami isteri tipu jual beli emas dicekup
Oleh MUHD AFIQ AL-HAFIZ MAT YUSOF

30 Jun 2021, 6:38 pm
KUALA LUMPUR – Sepasang suami isteri ditahan selepas terlibat dalam penipuan jual beli emas membabitkan kerugian berjumlah RM153,781.10 pada 17 Jun lalu.
Ketua Jabatan Siasatan Jenayah Komersial Kuala Lumpur, Asisten Komisioner Mohd. Mahidisham Ishak berkata, pihaknya menerima dua laporan berhubung kejadian tersebut.
“Mangsa ditawarkan untuk menjadi ejen menjual emas dengan harga yang lebih murah berbanding harga pasaran oleh seorang wanita warga Indonesia yang baru dikenali.
“Kedua-dua mangsa dalam kes ini telah membuat beberapa transaksi pembayaran secara berperingkat, namun barangan kemas yang dijanjikan tidak diterima,” katanya dalam satu kenyataan di sini hari ini.
Mengulas lanjut, pada 17 Jun lalu, polis telah menahan pasangan suami isteri terbabit.
“Pasangan itu dituduh di bawah Seksyen 420 Kanun Keseksaan kerana menipu dan Seksyen 403 kanun yang sama kerana menyalahgunakan harta secara tidak jujur.

“Kedua-dua mereka mengaku tidak bersalah dan mohon untuk dibicarakan,” jelasnya.
Polis ingin menasihatkan orang ramai agar membeli atau menjual emas di kedai atau premis yang sah selain membuat semakan latar belakang syarikat sebelum membuat urusan transaksi jual beli emas. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Isteri dikecam promosi durian, Amar Baharin bersuara
30 Jun 2021, 6:27 pm
PETALING JAYA – Pelakon Amar meluahkan rasa kesal apabila niat murni isterinya, Amyra Rosli untuk membantu peniaga ketika sekatan pergerakan dilaksanakan menerima respons negatif daripada netizen.
Dalam perkongsian menerusi Instagramnya, Amar memuat naik tangkap layar gambar Amyra memegang sebekas durian yang dipromosikannya.
Menerusi perkongsian sama, Amar turut memuat naik tangkap layar komen negatif daripada netizen yang mendakwa Amyra menunjuk-nunjuk sedangkan ramai yang tidak mampu membeli buah tersebut berikutan harga yang mahal.
“Makan sorok-sorok, usah tunjuk-tunjuk. Kasihan yang teringin tapi tak mampu,” tulis seorang netizen.
“Betul tu. Bukan negatif, kasihan kat orang yang teringin tapi tak mampu. Ramai artis kayangan yang tak sensitif dengan keadaan rakyat. Durian pun nak buat review ke?” soal seorang lagi netizen.
Tampil mempertahankan isterinya, pelakon drama Hati Yang Dikhianati itu berkata, tiada orang lain yang akan membantu melainkan kita sesama sendiri.

“Keinginan dan kemampuan adalah dua jalan berbeza. Berbelanja ikut kemampuan (keperluan). Kami pun banyak perkara yang diinginkan tapi tak mampu.
“Takde pula kami marah penjual Vellfire Royal Lounge. Kami beli Bezza saja. Janji boleh keluar cari rezeki, muat bawa keluarga. Syukur alhamdulillah,” katanya.
Pada masa sama, Amar mengambil kesempatan memberi sedekah buah durian yang dipromosikan Amyra kepada dua orang pengikutnya yang bertuah.
“Kalau teringin makan durian, belilah ikut kemampuan. Kan ada banyak jenis durian? Tak semestinya kena beli durian yang premium.
“Kami faham situasi sekarang yang agak tertekan. Harap semua tingkatkan kesabaran untuk sama-sama atasi masalah pandemik ini.
“Kalau ada yang betul-betul teringin nak rasa durian ini, saya boleh sedekah. Tapi tak banyaklah sebab saya pun tak mampu. Nanti saya pilih dua orang yang bertuah,” ujarnya lagi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dikecam kerana bedah wajah untuk kelihatan seperti bintang K-pop
Oleh KOSMO!

30 Jun 2021, 7:00 pm
LONDON – Seorang pesohor media sosial dari Britain dikecam netizen kerana menjalani 18 pembedahan plastik untuk kelihatan sama seperti bintang K-pop popular dari Korea Selatan, Jimin, lapor akhbar Daily Mail semalam.
Nama Oli London, 31, mula menjadi sebutan pada Oktober 2018 selepas dia menghabiskan wang sebanyak £75,000 (RM430,000) untuk kelihatan seperti ahli kumpulan BTS itu.
Sehingga kini, lelaki itu telah membelanjakan lebih £100,000 (RM574,029) untuk pembedahan lain.
London yang baru-baru ini berkongsi video dirinya di atas katil wad selepas menjalani pembedahan mata dan pembedahan menaikkan wajah serta keningnya berkata, dia gembira kerana akhirnya boleh kelihatan seperti orang Korea Selatan.
“Akhirnya saya menjadi ‘orang Korea’. Saya sangat teruja kerana akhirnya saya mempunyai mata seperti mereka.
“Selama lapan tahun ini, saya sudah terperangkap dalam tubuh orang lain dan saya tidak rasa seperti diri sendiri,” katanya.

Kenyataannya itu bagaimanapun menerima kecaman netizen dan ada yang menuduhnya melakukan ‘cultural appropriation’ atau menggunakan budaya kaum lain dengan cara yang tidak sepatutnya.
“Jika anda ingin menjadi orang Korea, anda hanya perlu berpindah ke sana dan memohon kerakyatan (Korea Selatan). Ini (tindakan London) adalah sangat tidak sopan,” tulis seorang netizen.
Bagaimanapun, ada juga yang mempertahankan tindakan lelaki itu dan merasa gembira bagi pihaknya.
“Saya gembira kerana anda akhirnya boleh menjadi diri sendiri. Anak saya juga sedang melalui perasaan itu, di mana dia merasakan bahawa dia terperangkap dalam badan orang lain. Semoga anda cepat sembuh,” tulis seorang netizen.
London pada 16 Jun lalu menerusi akaun Instagramnya mengumumkan dirinya kini berbangsa Korea dan nama rasmi baharunya ialah Park Jimin HueningKai Taeyong Imnida. -Agensi

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Vaksin program SelVAX tidak libatkan PICK
Oleh NUR HUDA MUSA

30 Jun 2021, 6:50 pm
PETALING JAYA – Pelaksanaan Program Vaksin Selangor (SelVAX) yang diumumkan hari ini tidak melibatkan pemberian vaksin Covid-19 yang disiapkan oleh Program Imunisasi Covid-19 Kebangsaan (PICK).
Menteri Besar Selangor, Datuk Seri Amirudin Shari berkata, program tersebut melibatkan dos vaksin Covid-19 yang telah ditempah sendiri daripada pembekal oleh kerajaan negeri Selangor.
“Tempahan ini telah dibincang terlebih dahulu dengan pembekal sejak Januari lalu untuk menambah, bukan mengurangkan kos ataupun mengurangkan pembekalan jumlah yang sepatutnya diberikan kepada kerajaan persekutuan.
“Jadi, saya mahu menjawab tohmahan-tohmahan yang dilemparkan oleh sesetengah pihak bahawa kita mencuri ataupun kita menyekat, menyimpan bekalan yang diberikan secara percuma dan diagihkan kepada industri dengan berbayar adalah tidak benar,” katanya ketika sidang akhbar selepas melawat Pusat Pemberian Vaksin (PPV) Mega di Pusat Konvensyen Tropicana Gardens Mall di sini hari ini.
Beliau berkata, kerajaan Selangor telah menambah tempahan melalui pembekal selepas memastikan bekalan vaksin di peringkat PICK adalah mencukupi.
“Kita percaya dengan jadual yang telah disusun dengan pembekal dan mereka adalah pembekal tunggal vaksin Sinovac yang diluluskan oleh Bahagian Regulatori Farmasi Negara (MPRA) pada bulan Mac.

“Jadi, tidak ada timbul isu kita mencuri atau mengambil stok vaksin yang telah disediakan untuk peruntukan kerajaan persekutuan,” ujarnya.
Terdahulu, Amirudin mengumumkan Selangor bakal memperoleh 2.5 juta dos vaksin Sinovac yang akan memberikan manfaat kepada 1.25 juta penerima menerusi SelVAX, selepas memeterai perjanjian Pembekalan dan Pengedaran (SDA) antara Pharmaniaga Berhad dengan Selgate Healthcare. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kereta lawan arus rempuh motosikal
Oleh EDDY AQMAL MOHAMED HAMIDI

30 Jun 2021, 6:43 pm
KUALA LUMPUR – Seorang lelaki patah tangan kanan selepas motosikal yang ditunggangnya dirempuh sebuah kereta yang datang dari arah bertentangan kerana dipercayai tersalah masuk lorong di Jalan Kerinchi di sini pagi tadi.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, kejadian pada pukul 10.30 pagi itu melibatkan sebuah kereta jenis Perodua Axia yang dipandu seorang lelaki warga emas dan motosikal jenis Yamaha 135LC.
“Pemandu kereta dari arah Jalan Pantai Permai memasuki laluan bertentangan dan memandu sejauh 100 hingga 150 meter sebelum bertembung dengan sebuah motosikal yang berada di lorong kanan.
“Akibat perlanggaran itu, penunggang motosikal berusia 42 tahun itu terjatuh di atas jalan raya dan mengalami kecederaan,” katanya menerusi satu kenyataan di sini hari ini.
Menurut Zulkefly, pemandu kereta yang bekerja sebagai penyelia pembersihan itu mendakwa tidak perasan telah memasuki jalan bertentangan dan hanya menyedarinya selepas kemalangan berlaku.
“Pemandu kereta tidak mengalami sebarang kecederaan manakala penunggang motosikal yang menetap di Bandar Baru Bangi, Selangor itu pula patah tangan kanan dan telah dibawa ke Hospital Kuala Lumpur untuk mendapatkan rawatan.

“Siasatan berhubung kejadian disiasat mengikut Seksyen 43(1) Akta Pengangkutan Jalan 1987,” ujar beliau.
Terdahulu, satu rakaman video tular di platform media sosial memaparkan keadaan sebuah kereta yang kemek di bahagian hadapan dan seorang lelaki terbaring di atas jalan raya yang mendakwa telah berlaku kemalangan melibatkan sebuah kereta yang memandu melawan arus. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ahli perniagaan didakwa kes smurfing, ubah wang haram
Oleh NUZULSHAM SHAMSUDDIN

30 Jun 2021, 6:37 pm
KUALA LUMPUR – Seorang ahli perniagaan wanita didakwa di Mahkamah Sesyen di sini hari ini atas lapan pertuduhan terlibat dalam aktiviti penstrukturan transaksi atau smurfing dan pengubahan wang haram bernilai lebih RM470,000 pada 2018.
Tertuduh, Mazni Abu Bakar, 59, bagaimanapun mengaku tidak bersalah bagi kesemua pertuduhan di hadapan Hakim Datin Sabariah Othman.
Bagi pertuduhan penstrukturan transaksi, wanita itu didakwa dengan niat mengarahkan seorang individu untuk menstrukturkan empat transaksi berjumlah RM238,575.35.
Ia bagi mengelak kehendak pelaporan seperti peruntukkan Seksyen 14(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001 ke dalam akaun CIMB milik syarikatnya, Sasrestu Sdn. Bhd.
Kesalahan dilakukan di Cimb Bank Berhad cawangan Taman Melawati di sini pada 16 Januari hingga 21 Mei 2018 di bawah Seksyen 4A(1) AMLATFPUAA 2001.
Sabit kesalahan, tertuduh boleh didenda tidak lebih lima kali ganda jumlah atau nilai agregat transaksi itu atau penjara maksimum tujuh tahun atau kedua-duanya.

Bagi empat lagi pertuduhan pengubahan wang haram, Mazni didakwa memindah, mengguna dan melupuskan wang RM233,352,95 yang merupakan hasil aktiviti haram antaranya pembelian sebuah kenderaan jenis Toyota Alphard dan pembayaran cukai kepada kastam.
Kesalahan dilakukan pada tempat sama antara 20 Februari hingga 18 September 2018 di bawah Seksyen 4(1)(b) AMLATFPUAA.
Terdahulu, Timbalan Pendakwa Raya Suruhanjaya Pencegahan Rasuah Malaysia (SPRM), Mahadi Abdul Jumaat menawarkan jaminan RM300,000 bagi kesemua pertuduhan.
Tertuduh yang diwakili peguam, K.Theivendran merayu diberi ikat jamin pada kadar minimum dengan alasan jumlah yang dicadangkan tidak munasabah, selain tiada risiko untuk tertuduh melarikan diri.
Mahkamah membenarkan tertuduh diikat jamin RM80,000 bagi kesemua pertuduhan berserta syarat tambahan. Sebutan semula kes ditetapkan pada 30 Julai ini.K!ONLINE


Bantuan BPR tambahan dibayar hari ini
Oleh NOR IDAYU BOSRO

30 Jun 2021, 7:16 pm
PUTRAJAYA – Pembayaran Bantuan Prihatin Rakyat (BPR) Tambahan kepada penerima golongan B40 akan dibuat secara berperingkat mulai hari ini melibatkan peruntukan berjumlah RM2.1 bilion.
Menteri Kewangan, Tengku Datuk Seri Zafrul Tengku Abdul Aziz berkata, bantuan berkenaan akan memanfaatkan 3.6 juta isi rumah, sejuta warga emas (bujang/tiada pasangan) dan 3.8 juta individu bujang.
“Pembayaran ini akan disalurkan dengan terus dikreditkan ke dalam akaun bank masing-masing mulai hari ini hingga Jumaat ini.
“Penerima yang tidak mempunyai akaun bank termasuk di Sabah dan Sarawak pula akan menerima bayaran melalui cawangan Bank Simpanan Nasional (BSN). Pihak BSN akan mengeluarkan panduan prosedur operasi standard dari semasa ke semasa,” katanya dalam satu kenyataan di sini hari ini.
Tengku Zafrul berkata, bantuan tunai yang disediakan sehingga kini kepada hampir 8.4 juta penerima adalah sebanyak RM6.78 bilion mengambil kira pembayaran Fasa 1, Fasa 2 dan BPR Tambahan.
Beliau berkata, jangkaan pembayaran Fasa 3 pada September depan pula dianggarkan berjumlah RM2.32 bilion.

“Secara keseluruhannya, peruntukan berjumlah RM9.1 bilion telah disediakan oleh kerajaan bagi pelaksanaan BPR yang telah dan akan disalurkan kepada golongan B40,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Saya tidak mampu ajar anak’
Oleh MOHD RASDAN AHMAD

30 Jun 2021, 6:26 pm
PETALING JAYA – “Saya tidak pandai, saya tidak boleh ajar anak saya, harap mereka tidak jadi macam saya,” jelas seorang pemanggil yang meluahkan perasaannya ketika membuat panggilan ke konti radio Suria FM baru-baru ini.
Pemanggil yang memperkenalkan dirinya sebagai Hamdan itu meluahkan isi hatinya yang tidak mampu untuk memberikan pendidikan yang terbaik kepada lima anaknya ketika sesi pengajaran dan pembelajaran di rumah (PdPR) ketika ini.
Suasana ceria bertukar hiba apabila pemanggil itu mendedahkan dia tidak berpendidikan.
“Saya sudah usaha sebaik mungkin, keluar cari rezeki kepada keluarga. Saya sedih apabila anak mengatakan saya tidak boleh mengajar mereka ketika PdPR ketika ini,” jelasnya.
Kisah pemanggil ini kemudian tular di media sosial sejak beberapa hari lalu dan turut mendapat komen daripada orang ramai mengenai kesusahan yang dialami.
“Ramai yang susah. Terharu apabila penyampai pandai menenangkan pemanggil itu.

“Lihat balik bagaimana orang susah terutama di kampung yang tiada peranti untuk anak-anak yang belajar di rumah, faham keadaaan rakyat ketika ini,” ujar Fakhri Nazim.
Sementara itu, penyampai yang mengendalikan segmen Pagi di Suria, Issey Fazlisham berkata, suasana di dalam konti bertukar hiba ketika pemanggil tersebut hubungi mereka pada hari tersebut.
“Saya beri sepenuhnya masa kepada Hamdan itu meluahkan perasaannya. Memang luluh hati apabila mengetahui kesusahan orang di luar sana.
“Paling terkejut apabila dia nyatakan yang dia tidak pandai untuk mengajar anak-anaknya ketika sesi PdPR dan tidak mampu untuk menyediakan kemudahan untuk anaknya belajar dengan secukupnya,” katanya ketika dihubungi Kosmo! hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pahang benar 100 jemaah tunai solat Jumaat
Oleh NIK SUKRY RAMLI

30 Jun 2021, 7:13 pm
KUANTAN – Seramai 100 jemaah dibenarkan mengerjakan solat Jumaat pada satu masa di Masjid Negeri dan daerah di Pahang.
Perkara itu diumumkan melalui sebaran mengenai prosedur operasi standard (SOP) terbaru bagi aktiviti ibadat dan solat Jumaat di masjid dan surau dalam tempoh pelaksanaan Perintah Kawalan Pergerakan (PKP) dan PKP Diperketatkan (PKPD) bagi negeri ini.
Pengarah Jabatan Agama Islam Pahang (JAIP), Datuk Dr. Zulkifle Ali berkata, meskipun hanya 100 jemaah dibenarkan untuk solat Jumaat, pihak pengurusan masjid dan surau dibenarkan menambah bilangan jemaah solat dengan mengemukakan permohonan dan mempunyai keupayaan kawalan melebihi jumlah 100 jemaah.
“Kaedah kehadiran jemaah adalah mengikut syarat ditentukan pihak pentadbiran masjid, manakala jemaah pula hendaklah terdiri daripada kalangan ahli kariah rakyat tempatan bermastautin sahaja.
“Anggota keselamatan beruniform dan pemantau daripada pihak berkuasa agama antaranya JAIP, Majlis Ugama Islam dan Adat Resam Melayu Pahang (Muip) dan Jabatan Mufti Negeri Pahang tidak termasuk dalam jumlah pertambahan jemaah dimohon,” katanya dalam satu kenyataan di sini hari ini.
Beliau berkata, bagi aktiviti solat Jumaat di masjid kariah, seramai 50 jemaah dibenarkan, namun pengurusan masjid dibenarkan menambah bilangan jemaah solat dengan mengemukakan permohonan dan mempunyai keupayaan kawalan.

Katanya, untuk solat Jumaat di surau yang mendapat kebenaran melaksanakan solat Jumaat, jumlah asas jemaah dibenarkan adalah seramai 12 orang, namun pengurusan surau dibenarkan menambah bilangan jemaah dengan mengemukakan permohonan kepada pihak kami.
“Jemaah untuk masjid kariah dan surau kebenaran Jumaat juga haruslah terdiri daripada warga Malaysia yang bermastautin sahaja.
“Bagi solat fardu di Masjid Negeri, daerah, kariah, surau kebenaran Jumaat dan surau dibenarkan, hanya 12 jemaah dibenarkan pada satu masa,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada perhimpunan Black Democracy
Oleh KHAIRULMIZAN YAHYA

30 Jun 2021, 7:09 pm
KUANTAN – Seramai 267 individu dan 213 kenderaan diperiksa sepanjang Ops Aman Black Demo yang dilaksanakan Ibu Pejabat polis Daerah (IPD) Kuantan bagi menghalang perhimpunan haram Black Democracy.
Ketua Polis daerah, Asisten Komisioner Mohammad Noor Yusof Ali berkata, operasi bermula pukul 10 pagi hingga 1 petang itu membabitkan seramai 12 pegawai dan 82 anggota dari pelbagai unit dan jabatan.
“Pemantauan dibuat di empat lokasi tumpuan iaitu Bandar Indera Mahkota, Masjid Negeri, pejabat Kumpulan Wang Simpanan Pekerja (KWSP), serta sekitar Istana Abdul Aziz, di sini.
“Selain itu, kita turut melaksanakan sekatan jalan raya (SJR) di beberapa lokasi selain melakukan risikan dan pemantauan namun setakat ini tiada sebarang tangkapan atau tindakan kompaun dikeluarkan,” katanya di sini hari ini.
Menurutnya, sepanjang ops berkenaan, pihaknya tidak mengesan sebarang pergerakan individu atau kumpulan yang hadir bagi tujuan solidariti kepada seruan kumpulan ‘Black Democracy. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kanak-kanak mirip patung kedai pakaian
Oleh KOSMO!

30 Jun 2021, 5:30 pm
LONDON – Seorang ibu terkejut apabila menjumpai sebuah patung di butik pakaian yang kelihatan amat mirip dengan anak lelakinya yang berusia lima tahun, lapor akhbar The Sun semalam.
Louise, 48, menyedari anaknya, Austin Meges A’hern kelihatan sama seperti patung kanak-kanak di butik pakaian Marks & Spencer yang mempunyai rambut perang dengan potongan sama, selain seluar, baju, kasut dan beg galas turut serupa.
“Ia sangat lucu. Austin asyik menyebut patung itu kelihatan sama sepertinya.
“Wajah patung itu juga sangat mirip dengannya. Apabila dia berdiri sebelah patung itu, mereka kelihatan sangat serupa dan saya sukar mempercayainya,” kata Louise.
Sebelum ini, seorang kanak-kanak perempuan, Ava Kinsley turut menemui satu patung di sebuah butik pakaian yang amat mirip dengannya pada tahun 2016.
Kinsley dan patung itu mempunyai wajah yang hampir sama termasuk rambut kerinting berwarna perang.-Agensi

Kinsley turut menemui patung mirip dengannya pada 2016. -SWNS


‘Saya nak balik kampung boleh’
Oleh AHMAD SHAHERMAN SHAMSURI

30 Jun 2021, 6:14 pm
PETALING JAYA – Aksi kanak-kanak lelaki meminta izin seorang anggota polis untuk pulang ke kampung bagi berjumpa datuk dan neneknya meruntun jiwa orang ramai.
Klip video aksi tersebut telah dikongsi di laman TikTok oleh seorang pengguna yang dikenali sebagai Puteri Nur Farahanum.
Dia yang juga ibu kepada kanak-kanak berkenaan memberitahu, anaknya itu terlalu rindukan keluarga di kampung terutamanya datuk dan neneknya.
Menurut wanita itu lagi, dia telah puas memujuk anaknya namun masih tidak berhasil.
Akhirnya wanita itu membawa sendiri kanak-kanak itu bersemuka dengan pihak polis di sebuah balai polis.
Menerusi klip video itu, kelihatan kanak-kanak itu sendiri meminta izin daripada anggota polis untuk pulang ke kampung.

“Saya nak balik kampung boleh?” soal kanak-kanak itu kepada anggota bertugas.
Bagaimanapun, anggota bertugas dengan penuh santun melayani ‘permintaan’ kanak-kanak itu sambil menerangkan bahawa ketika ini seluruh negara masih dalam tempoh Perintah Kawalan Pergerakan (PKP).
“Kalau adik nak balik kampung kena tunggu habis PKP, tunggu Covid-19 hilang, masa tu lama boleh adik balik,” kata anggota polis tersebut.
Sementara itu, rata-rata pengguna TikTok turut bersimpati dengan kanak-kanak tersebut yang rindukan keluarganya di kampung.
Pada masa sama, ada yang turut berkongsi kisah sama rindu terhadap suasana kampung dan ahli keluarga di kampung sehingga ada yang hampir dua tahun tidak pulang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terpaksa kuarantin selepas lahirkan anak
Oleh NOR AINNA HAMZAH

30 Jun 2021, 5:54 pm
TAMPIN – Seorang wanita yang kali pertama bergelar ibu terpaksa menanggung rindu terhadap bayinya yang dilahirkan pada 19 Jun lalu di Hospital Tuanku Ampuan Najihah (HTAN), Kuala Pilah kerana dijangkiti Covid-19.
Yusni Mohd Yusuff, 35, berkata, dia hanya sempat memeluk bayinya, Muhammad Izzulfaqar Amsyar sekejap sahaja sebelum disahkan dijangkiti Covid-19.
Wanita itu dan suaminya, Nor Izuan Nasib, 33, merupakan kontak rapat pesakit Covid-19.
“Saya rasa sedih tetapi doktor nasihatkan supaya sentiasa berfikiran positif dan menjaga emosi sebab baru melahirkan anak.
“Saya sempat melihat kulit bayi putih bersih sahaja. Pada ketika itu, saya mampu berdoa agar bayi kami bebas dari jangkitan wabak ini dan selamat ketika dirawat di wad kanak-kanak HTAN,” katanya ketika ditemui di rumahnya di Felda Bukit Rokan Utara (FBRU) di sini tadi.
Menurut Yusni, selepas disahkan positif Covid-19, dia kemudian dipindahkan ke Hospital Tampin untuk rawatan lanjut manakala bayinya pula ditempatkan di HTAN.

Jelas wanita itu, bayinya kini dijaga oleh abangnya, Azman Mohd Yusuff, 52, dan kakak iparnya, Latifah Yazied di Rembau kerana suaminya masih lagi menjalani kuarantin wajib di rumah sehingga 2 Julai. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jiran tanya khabar lepas jemur kain putih
Oleh SITI AMINAH MOHD YUSOF

30 Jun 2021, 6:22 pm
PETALING JAYA – Perkongsian seorang wanita dikunjungi jiran selepas kira-kira 40 minit menjemur kain lap berwarna putih mencuit hati netizen hari ini yang menyifatkan peristiwa itu mencerminkan kejayaan kempen bendera putih.
Pemilik akaun Facebook bernama Annie Sait, 33, dari Kota Kinabalu, Sabah itu berkata, pada mulanya dia menyangka suara perempuan memberi salam di hadapan tingkap rumahnya adalah penghantar barang.
“Sekali dia tanya kakak ‘okey’ ke? Adakah perlu apa-apa bantuan? Pada mulanya saya bingung juga mengapa dia tanya begitu. Selepas itu dia cerita kempen bendera putih.
“Saya rasa terharu dan minta maaf jemur kain begitu. Terlupa pula ada kempen bendera putih,” tulisnya menerusi kumpulan Facebook Lupa Apa Hari Ini.
Annie memuji sikap jirannya yang prihatin dan kemudian mengalihkan kain lap itu ke belakang halaman dapur kerana bimbang menarik perhatian jiran lain yang mungkin akan bertindak serupa apabila ternampak kain tersebut.
“Bermakna kempen itu berjalan dengan jayanya. Alhamdulillah,” komen Mawar Norsolehah.

“Itu tanda semangat kejiranan di situ bagus. Alhamdulillah dapat jiran yang baik dan prihatin,” ujar Nurul Wahida.
“Tapi kain lampin ini memang seronok buat lap-lap minyak atau air cepat serap,” balas seorang lagi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Unit khas polis, CITF siasat aktiviti jual vaksin
Oleh MOHD. HUSNI MOHD. NOOR

30 Jun 2021, 6:05 pm
PUTRAJAYA – Satu unit khas ditubuhkan Polis Diraja Malaysia (PDRM) bagi menyiasat dakwaan aktiviti penjualan vaksin dan janji temu suntikan vaksin.
Perkara itu disahkan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar pada sidang akhbar mingguan Badan Bertindak Imunisasi Covid-19 (CITF) hari ini.
Beliau berkata, unit khas siasatan itu akan bekerjasama dengan CITF bagi menyiasat dakwaan berkenaan.
“Kami mahu polis segera menyiasat perkara ini dan mengambil tindakan undang-undang terhadap mereka yang terbabit dalam aktiviti menjual vaksin ini,” katanya.
Katanya, setakat ini, empat laporan polis dibuat CITF bagi menyiasat dakwaan itu.
Persatuan Perubatan Malaysia (MMA) sebelum ini mendedahkan aktiviti penjualan vaksin oleh syarikat swasta bukan penjagaan kesihatan kepada kumpulan persendirian.

Menurut MMA, vaksin berkenaan dijual dengan harga kira-kira RM400 bagi dua dos untuk seorang individu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


realme sasar 100 juta pengguna telefon pintar 5G dalam tiga tahun
30 Jun 2021, 5:48 pm
JENAMA telefon pintar paling pesat berkembang, realme menyatakan komitmen memastikan 100 juta pengguna muda dapat menggunakan telefon pintar 5G dalam tempoh tiga tahun akan datang.
Perkara itu disampaikan dalam satu sidang kemuncak 5G yang diadakan secara maya dengan kerjasama GSMA, Counterpoint Research dan Qualcomm pada 3 Jun lalu.
Menerusi acara itu, realme turut mendedahkan kemunculan model terbaharu siri realme GT yang memfokuskan prestasi 5G dan kamera flagship yang bakal dilancarkan pada Jun dan Julai 2021.
Menurut realme, kemunculan peranti baharu itu juga adalah sebahagian inisiatif korporat syarikat dalam mempromosikan perkembangan 5G di peringkat global.
Bertemakan ‘Making 5G Global: Accessibility to All’, sidang kemuncak 5G menyaksikan pemimpin persatuan industri, institusi penyelidikan, vendor komponen dan pengeluar peranti tampil berkongsi pandangan mengenai topik 5G.
Ia merangkumi perbincangan mengenai penyambungan semasa 5G global, pendorong dan aspek teknikal evolusi 5G, hubungan unik antara 5G dengan generasi muda serta langkah untuk memudahkan akses 5G pada masa akan datang.

Dalam pada itu, realme turut menegaskan komitmen untuk mempopularkan 5G dan berkongsi janji memajukan penerapan 5G di pasaran global sekali gus membawa teknologi itu kepada lebih ramai pengguna di seluruh dunia.
Pada 2020, realme melancarkan 14 peranti 5G di 21 pasaran utama dunia merangkumi sekitar 40 peratus daripada produk keluarannya.
Menjelang 2022 pula, realme menyasarkan peningkatan jumlah penawaran 5G sehingga lebih 20 peranti meliputi 70 peratus produk di 50 pasaran.
realme juga merancang menerajui industri global dengan melancarkan telefon bimbit 5G pada harga serendah AS$100 dalam beberapa tahun akan datang.
Ia sebahagian langkah untuk meningkatkan penggunaan 5G khususnya di negara membangun.

Naib Presiden merangkap Ketua Pegawai Eksekutif realme India dan Eropah, Madhav Sheth berkata, sejak kemunculan model 5G pertama iaitu realme X50, pihaknya komited meneroka konsep reka bentuk dan inovasi teknikal baharu bagi menghasilkan peranti 5G lebih tipis, mempunyai reka bentuk memukau dan berprestasi tinggi.
“Dalam era 5G, kami percaya komitmen untuk mempercepat penggunaan teknologi baharu adalah misi penting. Kami akan bekerja keras untuk mempromosikan 5G dengan memahami keperluan pengguna, mendorong inovasi produk dan membantu membina ekosistem lebih luas dengan rakan industri,” katanya.

Sementara itu, Pengarah Jenama realme, Johnny Chen pula menjelaskan bahawa 5G mempunyai hubungan rapat dengan generasi muda.
Menurutnya, golongan ini bijak memanfaatkan internet dan mencari cara untuk menghubungkan dan mengekspresikan diri mereka secara maya.
“Sebagai jenama yang dikhaskan untuk pengguna muda, realme sentiasa meneliti setiap perkara yang mereka harapkan daripada teknologi 5G.
“Dengan penguasaan 5G untuk golongan muda, kami berharap mereka dapat menjadi perintis transformasi 5G dan membantu memimpin lebih ramai orang beralih ke era 5G,” katanya.
Tahun ini, realme merancang menubuhkan lebih 10 kedai pop-up 5G di seluruh dunia bagi membolehkan golongan muda menikmati pengalaman 5G menerusi permainan Cloud, teknologi Augmented Reality (AR), penyiaran langsung dan aplikasi 5G lain yang popular.
Mengulas lanjut mengenai cabaran 5G, Ahli Ekonomi Utama, GSMA Intelligence, Kalvin Bahia pula berkata, sehingga Mei tahun ini, 60 negara di seluruh dunia sudah melancarkan 5G dan 12 daripadanya adalah pasaran baharu dengan sebahagian besardi Asia.
“Walaupun pertumbuhan liputan 5G sangat memuaskan, tinjauan GSMA menunjukkan masih terdapat kekangan lain yang menghalang penggunaan teknologi baharu secara meluas dalam kalangan pengguna. Ia termasuklah kemampuan peranti, kekurangan literasi digital dan kemahiran serta kos data mudah alih.
“Namun, peralihan 5G tidak dapat dielakkan di seluruh dunia. Penerapan teknologi ini diharapkan dapat menyumbang AS$600 bilion kepada ekonomi global dalam dekad berikutnya,” katanya.
Sementara itu, Naib Presiden dan Pengarah Penyelidikan Counterpoint Research, Peter Richardson mengakui bahawa pertumbuhan 5G sangat memberangsangkan dan penurunan harga telefon pintar yang pesat menjadi salah satu pemacu utama.
“Pada akhir tahun lalu, kami mendapati beberapa produk 5G yang kompetitif ditawarkan pada harga berpatutan di China. Realme menjadi jenama paling agresif dengan penjualan V3 5G pada harga AS$145.
“realme membantu mempopularkan teknologi di banyak negara lain dengan rangkaian produk menarik, spesifikasi hebat dan harga yang sangat berpatutan,” katanya.
Presiden Qualcomm India dan SAARC, Rajen Vagadia berkata, peningkatan penggunaan pemproses 5G mendorong prestasi pemprosesan platform itu ke tahap yang luar biasa.
“Ia membolehkan kami memaksimumkan usaha untuk membuat lebih banyak perubahan seperti yang kita dapat lihat pada komponen dan perkakasan telefon pintar masa kini.
“Menyedari kepentingannya, kami komited untuk terus menawarkan teknologi 5G kepada semua peringkat, memastikannya dapat diakses segmen luas di semua pasaran maju dan negara berkembang,” katanya.

Bagi menyokong penggunaan global produk 5G, realme akan menubuhkan tujuh pusat penyelidikan dan pembangunan (R&D) di seluruh dunia tahun ini bagi meneroka teknologi dan produk 5G yang inovatif.
Setakat ini, 90 peratus sumber R&D realme ditukar kepada teknologi dan produk 5G.
Dalam dua tahun akan datang, realme dijangka melabur sebanyak AS$300 juta di seluruh dunia dalam penyelidikan teknologi dan pengembangan produk 5G bagi mempromosikan teknologi itu di peringkat global.
realme turut bekerjasama dengan syarikat telekomunikasi seperti Celcom dengan menawarkan peranti realme 8 5G bersama pelan telefon terbaik.
Pengguna kini dapat memiliki realme 8 5G dengan teknologi DRE yang berupaya meningkatkan RAM sehingga 13GB secara keseluruhannya menerusi pelan Celcom.

Dapatkan realme 8 5G di Celcom secara percuma dengan pelan Celcom MEGA™ Lightning L Plus pada kadar caj hanya RM158 sebulan.
Dengan pelan ini, pengguna akan menikmati 90GB Internet pantas dan panggilan tanpa had untuk semua rangkaian.
Untuk mengetahui lebih lanjut mengenai inisiatif realme dalam perkembangan 5G, layari Facebook realme dan  Instagram @realmemalaysia.


Nak interviu saya bayar RM5,000 – Zarina Anjoulie
Oleh MOHAMMAD SHAHEMY AZMI

30 Jun 2021, 5:41 pm
PETALING JAYA – Pelakon sensasi Zarina Anjoulie meletakkan bayaran sebanyak RM5,000 kepada wartawan mahupun mana-mana pengamal media yang berhasrat mendapatkan kenyataan atau menemuramah dirinya berhubung kes dadah.
Menerusi satu hantaran yang dimuat naik dalam Instagramnya, selebriti sensasi itu meminta bayaran sebanyak RM5,000 kepada mana-mana wartawan yang ingin menemu bualnya sebagai syarat untuk dia membuka mulut.
“Salam (assalamualaikum) kepada para reporter (wartawan), kalau nak interviu saya, bayarannya RM5,000,” tulis Zarina.
Pelakon drama Anak Pontianak itu mengenakan bayaran tersebut sebagai syarat kerana berpendapat kisah seorang wanita ditangkap polis atas kesalahan dadah semalam akan diputar-belit oleh wartawan dalam penulisan berita.
“Alang-alang anda (wartawan) nak pusing cerita sekurang-kurangnya berbayar,” ujarnya.
Dalam hantaran itu juga, Zarina turut meninggalkan kapsyen berbunyi ‘no money, no talk’ (tiada duit diam).

Semalam, Kosmo! Online melaporkan seorang selebriti sensasi tanah air yang mempunyai pengaruh dalam media sosial Instagram ditahan selepas didapati positif dadah jenis methamphetamine dalam serbuan di sebuah rumah di Kampung Chalet Nilai di sini.
Ketua Polis Daerah Nilai, Superitenden Mohd. Fazley Ab. Rahman berkata, suspek seorang wanita berusia 34 tahun itu ditahan sepasukan polis dari Ibu Pejabat Polis Daerah (IPD) Nilai pada pukul 9.15 malam.
Bagaimanapun, sehingga kini Zarina masih bertindak ‘mengunci mulut’ namin berjanji akan memberikan kenyataan dan berkongsi perkara itu dalam masa beberapa hari lagi.
Malah, secara berterus terang Zarina mahu mengambil kesempatan menerusi kisah yang sedang hangat diperkatakan itu dengan membuat ulasan produk bagi mengaut sebanyak mana tawaran dan upah yang datang kepadanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


11 keluarga di Kota Kuala Muda kibar bendera putih
Oleh NUR SYAZWANA MANSOR

30 Jun 2021, 5:48 pm
SUNGAI PETANI – Sebanyak 11 buah keluarga di Kampung Sungai Emas Hujung, Kota Kuala Muda dekat sini mengibarkan bendera putih di hadapan rumah masing-masing kerana terputus bekalan makanan.
Wakil penduduk, Nor Hanani Hasan, 28, berkata, bendera putih itu dikibarkan kira-kira pukul 10.30 pagi tadi selepas dia memaklumkan mengenai kempen bendera putih kepada jiran yang dalam kesusahan.
Katanya, kebanyakan penduduk di sini terdiri daripada warga emas dan keluarga nelayan yang kurang terdedah dengan maklumat di media sosial.
“Mereka tidak tahu cara untuk mendapatkan bantuan meskipun kehilangan sumber pendapatan sejak awal Perintah Kawalan Pergerakan (PKP) 3.0.
“Selepas saya maklumkan tentang kempen bendera putih itu, mereka mula memasang bendera putih di hadapan rumah masing-masing dengan harapan akan ada bantuan sampai,” katanya ketika ditemui di Kampung Sungai Emas Hujung, Kota Kuala Muda di sini hari ini.
Nasib 11 keluarga itu mendapat perhatian Pasukan Bomba Sukarela (PBS) Sungai Petani yang datang ke rumah mereka untuk memberi sumbangan berbentuk barangan dapur. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


RON97 naik lagi dua sen, RON95, diesel kekal
Oleh KOSMO!

30 Jun 2021, 6:18 pm
PUTRAJAYA – Harga runcit petrol RON97 naik lagi dua sen kepada RM2.69 seliter berbanding RM2.67 sebelum ini bagi tempoh bermula tengah malam ini hingga 7 Julai depan.
Kementerian Kewangan berkata, harga runcit petrol RON95 pula kekal pada paras RM2.05 seliter manakala harga diesel kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global.
“Walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan, kerajaan mengekalkan harga runcit RON95 dan diesel buat masa ini,” katanya hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Malaysia diiktiraf 10 negara terbaik keselamatan siber
Oleh SUBKHI SUDARJI

30 Jun 2021, 5:25 pm
PUTRAJAYA – Malaysia menerima pengiktirafan dengan menempa nama di antara 10 negara teratas yang mempunyai komitmen tinggi dalam bidang keselamatan siber.
Menteri Komunikasi dan Multimedia, Datuk Saifuddin Abdullah berkata, pengiktirafan itu menerusi laporan Global Cybersecurity Index 2020, hasil kajian yang dilaksanakan oleh International Telecommunications Union (ITU) di 194 negara seluruh dunia.
Beliau berkata, kebolehupayaan Malaysia untuk menduduki tempat teratas dunia adalah melalui skor penuh melibatkan tiga komponen iaitu Perundangan, Pembangunan Kapasiti dan Kerjasama.
Katanya lagi, Malaysia beroleh skor sebanyak 98.06 sekali gus meletakkan negara pada kedudukan kelima bersama Rusia dan Emiriah Arab Bersatu di peringkat global.
“Di peringkat Asia Pasifik pula, Malaysia berada pada kedudukan kedua selepas Republik Korea dan Singapura yang berkongsi skor sama. Pencapaian ini lebih baik berbanding tahun 2018, di mana negara berada pada kedudukan kelapan,” katanya menerusi kenyataan akhbar di sini hari ini.
Saifuddin berkata, skor Malaysia adalah berdasarkan kepada lima petunjuk prestasi utama agenda keselamatan siber 2020 ITU iaitu Perundangan (20.00), Teknikal (19.08), Organisasi (18.98), Pembangunan Kapasiti (20.00) dan Kerjasama (20.00). -K! ONLINE


Lelaki gelandangan aktif bakar kenderaan ditahan
Oleh EDDY AQMAL MOHAMED HAMIDI

30 Jun 2021, 4:56 pm
KUALA LUMPUR – Seorang lelaki gelandangan ditahan bagi membantu siasatan berhubung kejadian kebakaran beberapa buah kenderaan di sekitar Daerah Sentul di sini semalam.
Ketua Polis Daerah Sentul, Asisten Komisioner Beh Eng Lai berkata, pada 28 Jun lalu, kira-kira pukul 11 malam pihaknya telah menerima laporan berhubung kejadian kebakaran melibatkan sebuah lori di Jalan Ambong 1, Kepong Baru.
“Kira-kira satu jam kemudian iaitu pada pukul 12.10 malam, satu lagi laporan kebakaran kenderaan diterima yang juga melibatkan sebuah lori di Jalan Mergastua, Kepong Baru.
“Kedua-dua kebakaran telah berjaya dipadamkan oleh anggota bomba dan masing-masing melibatkan kerugian sebanyak RM10,000 dan RM120,000,” katanya pada sidang akhbar di Ibu Pejabat Polis Daerah (IPD) Sentul di sini hari ini.
Menurut Eng Lai, kebakaran kedua mengakibatkan kerugian yang besar kerana di dalam lori tersebut terdapat beberapa perkakasan elektrik seperti mesin basuh dan peti sejuk yang akan dihantar kepada pelanggan keesokan harinya.
“Hasil risikan polis dari Jabatan Siasatan Jenayah IPD Sentul telah berjaya menangkap seorang lelaki dianggarkan berusia 40-an kira-kira pukul 3 pagi semalam di Jalan Besar Kepong.

“Suspek merupakan seorang gelandangan serta tidak memiliki sebarang dokumen pengenalan diri selain dipercayai mempunyai mempunyai masalah mental dan dia juga menepati ciri-ciri individu seperti yang dirakamkan oleh televisyen litar tertutup (CCTV) di lokasi,” jelas beliau.
Tambah Eng Lai, turut dirampas daripada suspek adalah sebuah basikal, dua botol arak masakan, pemetik api serta 10 bungkus penyedut minuman yang dipercayai dijadikan sumbu dalam kes kebakaran ini.
“Semakan mendapati suspek terlibat dalam kebakaran tiga buah lori dan empat buah kereta sejak 15 Jun lalu dan pemilihan dibuat secara rawak serta tiada motif.
“Suspek kini direman tujuh hari sehingga 5 Julai depan untuk siasatan lanjut di bawah Seksyen 435 Kanun Keseksaan dan lelaki itu juga akan dibawa ke Jabatan Pendaftaran Negara untuk diambil cap jari bagi menyemak identiti sebenarnya,”katanya.
Tambah Eng Lai, dengan penahanan suspek, pihak polis percaya telah berjaya menyelesaikan sebanyak tujuh kes kebakaran kenderaan yang berlaku dalam tempoh dua minggu ini. – K! ONLINE.


Rumah terbakar, jiran selamatkan warga emas kudung
Oleh ROSLIZA MOHAMED

30 Jun 2021, 5:15 pm
TUMPAT – Tindakan pantas seorang jiran berjaya menyelamatkan lelaki warga emas yang kudung kaki kiri daripada terperangkap dalam kebakaran rumahnya di Kampung Kajang Sebidang, Pengkalan Kubor di sini hari ini.
Dalam kejadian kira-kira pukul 12.30 tengah hari, mangsa berusia 75 tahun yang kaki kirinya dipotong akibat penyakit kencing manis tidak mengalami sebarang kecederaan selepas dipapah keluar oleh jirannya itu.
Ketua Balai Bomba dan Penyelamat (BBP) Pengkalan Kubor, Penolong Penguasa Bomba, Raja Arisansahseni Raja Semail berkata, ketika kejadian, mangsa berada di dalam rumah itu seorang diri manakala isterinya yang berusia 60 tahun keluar menoreh getah.
“Mangsa terhidu bau asap sebelum melihat api dari arah dapur rumah. Keadaan fizikalnya yang kudung kaki menyebabkan mangsa sukar untuk bergerak untuk menyelamatkan diri.
“Kejadian itu disedari jirannya yang segera masuk dan membantu mangsa keluar dari rumah yang sedang terbakar sebelum menghubungi pihak bomba,” katanya ketika dihubungi pemberita hari ini.
Raja Arisansahseni memberitahu, seramai 30 pegawai dan anggota BBP Pengkalan Kubor dibantu BBP Tumpat bersama tiga jentera ke lokasi sebaik menerima panggilan kecemasan pada pukul 1.01 petang.

Menurutnya, punca kejadian dan jumlah kerugian masih dalam siasatan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Parlimen dicadang bersidang 1 Ogos
Oleh AHMAD SHAHERMAN SHAMSURI

30 Jun 2021, 4:47 pm
PETALING JAYA – Yang Dipertua Dewan Negara, Tan Sri Rais Yatim memaklumkan satu persidangan khas Parlimen telah dicadangkan kepada Perdana Menteri,Tan Sri Muhyiddin Yassin untuk diadakan sebelum 1 Ogos depan.
Rais berkata, cadangan itu dikemukakan susulan pertemuannya bersama Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah semalam yang menyuarakan hasrat supaya sidang Parlimen diadakan secepat mungkin.
Katanya, pertemuan tersebut turut disertai Yang Dipertua Dewan Rakyat, Azhar Azizan Harun dan lima timbalan yang dipertua.
“Pada pertemuan itu, Al-Sultan Abdullah menzahirkan pandangan bahawa persidangan Parlimen perlu diadakan sebelum 1 Ogos.
“Titah baginda itu juga telah dimaklumkan kepada Perdana Menteri agar satu persidangan khas diadakan sebelum 1 Ogos mengikut peruntukan undang-undang sedia ada,”katanya dalam satu kenyataan di sini hari ini.
Tambah Rais, pihaknya menyatakan komitmen dan kesediaan untuk mengadakan persidangan Parlimen seperti yang telah dititahkan Al-Sultan Abdullah.-K! ONLINE


Cadang kilang cetus kluster industri ditutup – Aminuddin
Oleh NOR SHAFAWATI YUP

30 Jun 2021, 5:18 pm
SEREMBAN – Kerajaan Negeri Sembilan mencadangkan kilang-kilang di negeri ini yang dikenal pasti mencetuskan kluster industri disebabkan kes positif Covid-19 ditutup oleh pihak penguat kuasa dalam tempoh 14 hari.
Menteri Besar, Datuk Seri Aminuddin Harun berkata, cadangan tersebut telah dikemukakan kepada Pejabat Kesihatan Daerah (PKD) yang bertanggungjawab.
Beliau berkata, langkah itu bagi memastikan setiap prosedur operasi standard (SOP) dapat dijalankan dengan baik sekali gus mengawal kes Covid-19 yang agak tinggi di negeri ini.
“Jika berlaku kes positif Covid-19 melibatkan pekerja di sesebuah kilang, kita cadangkan pihak penguat kuasa berkaitan mengarahkan kilang tersebut ditutup selama 14 hari.
“Kita memohon pihak PKD mempertimbangkan cadangan ini supaya kluster industri dapat dikawal dan memutuskan rantaian pandemik Covid-19 ini,” katanya pada sidang akhbar secara dalam talian selepas mempengerusikan Mesyuarat Mingguan Exco di sini hari ini.
Sebagai rekod, sebanyak 17 kluster industri yang aktif dilaporkan di Negeri Sembilan setakat semalam, antaranya Kluster Industri Senawang, Industri Persiaran Bunga Tanjung Dua, Industri Dioh dan Industri Jalan Teknologi Lima Nilai. – K! ONLINE


Angkat bendera putih, bantuan tiba segera
Oleh MOHD SYALMIZI HAMID

30 Jun 2021, 5:13 pm
SEBERANG PERAI – Tindakan seorang penjaja di Bukit Mertajam di sini mengibarkan bendera putih di hadapan rumahnya sebagai tanda memerlukan bantuan menerima respon segera daripada Ahli Parlimen Bukit Mertajam, Steven Sim Chee Keong hari ini.
Menurut catatan di laman sosial Facebook, Steven Sim berkata, lelaki yang dikenali sebagai Ah Soon itu mengadu tidak mampu membayar sewa gerai dan rumah serta bil air dan elektrik sejak beberapa bulan lalu apabila tidak dapat berniaga kerana Perintah Kawalan Pergerakan (PKP).
Menurut Steven Sim, lelaki itu terpaksa menjual mesin basuh dan kipas angin di rumahnya demi meneruskan hidup sehingga hampir berputus asa.
“Dia bukannya tidak mencuba, malah berusaha untuk bangkit semula selepas tersungkur berkali-kali. Tapi PKP berulang-ulang menyebabkan dia buntu. Semua usaha tidak menjadi dan sudah penat.
“Saya bagitau Ah Soon, jangan berputus asa. Hidup ini ada naik dan turun, tapi harapan tetap ada. Setidak-tidaknya, ada orang nampak bendera putihnya dan saya telah datang,” katanya di Facebook.
Menurut Steven Sim, beliau telah membantu Ah Soon meringankan bebannya termasuklah mendapatkan gerai baharu untuk lelaki itu berniaga. – K! ONLINE


Ibu tunggal habis ikhtiar, kibar bendera putih
Oleh YATIMIN ABDULLAH

30 Jun 2021, 4:49 pm
KOTA BHARU – Seorang ibu tunggal terpaksa mengibarkan bendera putih di hadapan rumah sewanya di Kampung Pantai Kundur di sini hari ini selepas stok beras dalam simpanannya habis.
Rohaya Che Samah, 50, berkata, tindakan itu merupakan ikhtiar terakhirnya selepas tidak dapat keluar bekerja sebagai pencanting batik apabila anak bongsunya berusia 14 tahun tidak sihat.
Menurutnya, tindakan mengibarkan bendera putih itu dilakukan selepas menerima cadangan daripada adik perempuannya yang kini bekerja di ibu negara.
“Adik telah mencadangkan kepada saya supaya menaikkan bendera putih sebagai ikhtiar untuk mendapatkan bantuan bagi meneruskan kelangsungan hidup.
“Saya terkejut apabila gambar bendera putih di rumah kami tular dipercayai telah dimuat naik oleh penduduk setempat menerusi WhatsApp dan Facebook,” katanya ketika ditemui hari ini.
Terdahulu, Rohaya menerima kunjungan dari Pegawai Khas Ahli Parlimen Pengkalan Chepa, Muhammad Abdul Munib Zakaria bersama Penghulu Mukim Pulau Kundur, Rosli Mat Hussin yang menghulurkan sumbangan wang tunai dan barangan dapur.

Sementara itu, Muhammad Abdul Munib berkata, pihaknya berharap mereka yang berdepan dengan masalah seperti ini supaya menghubungi penghulu mukim masing-masing untuk mendapatkan bantuan.
Orang ramai yang ingin membantu boleh menyalurkan sumbangan ke akaun CIMB Rohaya Che Samah, 7050968844. – K! ONLINE.


Tiada cubaan demonstrasi Black Democracy
Oleh NUR ANATI JUHARI

30 Jun 2021, 5:10 pm
KUALA NERANG – Polis Kedah setakat ini tidak mengesan sebarang cubaan atau tindakan pihak tertentu untuk melakukan demonstrasi Black Democracy di negeri ini hari ini.
Ketua Polis Kedah, Datuk Kamarul Zaman Mamat berkata, pemantauan yang dilakukan di seluruh negeri ini mendapati tidak berlaku sebarang demonstrasi yang boleh menggugat keamanan negara.
“Pemantauan telah dilakukan terutama di lokasi-lokasi yang dijangka dilakukan demonstrasi seperti istana, masjid dan bangunan Kumpulan Wang Simpanan Pekerja(KWSP).
“Mengikut maklumat diperoleh, tidak ada perkara (demonstrasi) itu berlaku,” katanya selepas membuat tinjauan di lokasi seorang lelaki yang dikhuatiri lemas di Sungai Kuala Pai di sini hari ini.
Namun begitu, kata beliau, pemantauan dan rondaan akan terus dilakukan oleh lebih 10 pasukan khas dan 280 pasukan pemantau Op Covid-19 di seluruh negeri ini.
“Kita harap tiada yang cuba keluar tanpa tujuan kerana tindakan tegas mengikut Akta 342 akan diambil terhadap mereka,” ujarnya. – K! ONLINE


Bawa bersiar-siar sebelum rogol OKU lembam
Oleh ROHANA MOHD. NAWI

30 Jun 2021, 5:20 pm
PASIR PUTEH – Seorang bekas tentera dipercayai mengumpan seorang wanita orang kurang upaya (OKU) lembam dengan mengajaknya keluar bersiar-siar sebelum merogol mangsa baru-baru ini.
Ketua Polis Daerah Pasir Puteh, Deputi Suprintendan Mohd. Azmir Damiri berkata, perlakuan tidak bermoral suspek disedari oleh kakak mangsa selepas wanita berusia 36 tahun itu mengadu sakit pada bahagian kemaluan.
Katanya, berdasarkan keterangan kakak mangsa, wanita itu dipercayai telah keluar bersiar-siar dengan menaiki kereta bersama suspek berusia 37 tahun yang merupakan individu dikenalinya.
“Kakak mangsa telah membuat laporan berhubung kejadian itu kelmarin sebelum polis menahan suspek kira-kira pukul 12.30 tengah malam tadi di rumahnya di daerah ini.
“Selepas membuat laporan polis, mangsa telah dibawa ke Hospital Raja Perempuan Zainab II, Kota Bharu dekat sini untuk pemeriksaan lanjut,” katanya ketika dihubungi Kosmo! hari ini.
Menurut Mohd. Azmir, hasil pemeriksaan, doktor mengesahkan bahawa terdapat kesan koyakan pada bahagian kemaluan mangsa.

Suspek kini ditahan reman selama seminggu bermula hari ini sehingga 6 Julai untuk siasatan lanjut.
Kes disiasat mengikut Seksyen 376 Kanun Keseksaan kerana merogol. -K! ONLINE.


Operasi kaunter di bawah MOT secara janji temu
Oleh SITI A'ISYAH SUKAIMI

30 Jun 2021, 5:24 pm
PUTRAJAYA – Semua perkhidmatan kaunter agensi di bawah Kementerian Pengangkutan yang akan dibuka mulai 1 Julai ini adalah secara janji temu berjadual manakala ‘walk-in’ tidak dibenarkan.
Kementerian Pengangkutan memaklumkan, bagi urusan di Jabatan Pengangkutan Jalan (JPJ), ia melibatkan semua perkhidmatan kaunter untuk transaksi berkaitan kenderaan komersial dan persendirian kecuali mana-mana perkhidmatan yang boleh dilakukan menerusi portal mySIKAP atau rakan strategik JPJ.
Katanya, terdapat 38 transaksi dalam talian melalui portal mySIKAP, namun 11 transaksi memerlukan kaedah pendaftaran melalui pengesahan biometrik (sekali daftar) bagi meneruskan transaksi melalui portal mySIKAP.
“Ia melibatkan salinan lesen kenderaan motor, permohonan pertukaran hak milik (pemilik baharu), pertukaran hak milik (pemilik berdaftar), cabutan pek maklumat kenderaan, pertanyaan maklumat pemilik kenderaan dan maklumat kenderaan Vehicle Information Pack (VIP).
“Selain itu ialah tempah nombor pendaftaran, maklumat pemilik, permohonan mengecop semula nombor casis, mengecop semula nombor enjin serta perubahan maklumat alamat atau nombor telefon atau e-mel,” menurut kenyataan akhbar tersebut di sini hari ini.
Untuk urusan di Agensi Pengangkutan Awam Darat (APAD), semua permohonan boleh dibuat melalui janji temu kecuali urusan kad pemandu.

“Pengusaha dan syarikat boleh membuat janji temu melalui portal https://www.apad.gov.my/temujanji/index.html yang boleh diakses bermula pukul 4 petang tadi.
“Bagi permohonan Lesen Perubahan Sementara, ia hendaklah dibuat secara terus melalui emel [email protected]. Dalam tempoh Pelan Pemulihan Negara (PPN), pengusaha dan syarikat tidak terikat dengan keperluan untuk mengemukakan permohonan memperbaharui lesen dalam tempoh 90 hari sebelum tamat tempoh lesen,” jelasnya.
Sehubungan itu, proses serahan keputusan, janji temu hendaklah dibuat melalui emel [email protected], [email protected], [email protected] dan [email protected].
Mengenai transaksi di kaunter Jabatan Laut Malaysia (JLM) melibatkan semakan dokumen-dokumen pelaut, semakan sijil-sijil kapal, urusan pertukaran anak kapal, pembelian buku latihan pelaut, pengambilan dokumen-dokumen pelaut, pengambilan sijil atau permit kapal serta pembayaran yang tidak dapat dilaksanakan secara dalam talian.
Tambahnya, janji temu boleh dibuat melalui talian hotline 03-33467777/7620 atau emel khidmatpelang[email protected] atau Facebook @JabatanLautMalaysia. -K! ONLINE


KPDNHEP Kelantan rampas 1.9 tan minyak masak
Oleh ROSLIZA MOHAMED

30 Jun 2021, 4:37 pm
KOTA BHARU – Kementerian Perdagangan Dalam Negeri dan Hal Ehwal Pengguna (KPDNHEP) Kelantan merampas sebanyak 1.9 tan minyak paket dalam dua serbuan berasingan di Tumpat dan Rantau Panjang semalam.
Operasi bersepadu dengan kerjasama Pasukan Gerakan Am (PGA) Batalion 7 itu dijalankan selepas pihaknya menerima aduan mengenai kegiatan penyeludupan di dua lokasi terbabit.
Ketua Pegawai Penguat Kuasa KPDNHEP Kelantan, Azanizam Affendi Juri berkata, dalam operasi pertama, pihaknya telah mengesan pergerakan pemunggahan minyak masak bersubsidi di sebuah rumah di Kampung Bunohan, Tumpat pada pukul 12.30 tengah hari.
Katanya, dalam serbuan itu, anggota penguat kuasa telah menemui 29 kotak minyak masak paket bersubsidi dengan anggaran berat 493 kilogram (kg).
“Pemilik rumah tersebut merupakan seorang wanita warga tempatan berusia 30-an mengaku memiliki barang kawalan tersebut tanpa lesen yang sah.
“Siasatan mendapati, rumah tersebut menjadi transit kesemua minyak-minyak itu sebelum ia diseludup ke negara jiran. Suspek turut ditahan untuk membantu siasatan,” katanya dalam satu kenyataan hari ini.

Menurut Azanizam Affendi, operasi kedua telah dijalankan pada pukul 7 petang di Kampung Pohon Tanjung, Rantau Panjang dan berjaya mematahkan cubaan untuk menyeludup 88 kotak minyak masak paket bersubsidi seberat 1,496 kg.
Katanya, semua barangan itu ditemui di dalam sebuah kenderaan pacuan empat roda jenis Mitsubishi Pajero selepas pemandunya melarikan diri apabila kegiatan tersebut dapat dihidu pihak berkuasa.
Tambahnya, kedua-dua kes disiasat mengikut Akta Kawalan Bekalan 1961. – K! ONLINE.


Pemilik premis hiburan dikompaun RM25,000 ingkar SOP PKP
Oleh MUHD AFIQ AL-HAFIZ MAT YUSOF

1 Julai 2021, 11:42 pm
KUALA LUMPUR – Pemilik premis hiburan dikenakan kompaun sebanyak RM25,000 selepas didapati menganjurkan aktiviti hiburan di Sweet Lounge, Jalan Changkat Thambi Dollah, Jalan Pudu di sini hari ini.
Difahamkan, premis yang beroperasi pada pukul 3 petang itu turut berselindung dengan menggunakan lesen perniagaan restoran untuk mengaburi pihak berkuasa.
Dalam serbuan pada pukul 4 petang itu telah dijalankan sepasukan polis dari Bahagian Siasatan Jenayah Maksiat, Judi dan Kongsi Gelap (D7), Ibu Pejabat Polis Daerah Dang Wangi.
Ketua Polis Daerah Dang Wangi, Asisten Komisioner Mohamad Zainal Abdullah berkata, pihaknya turut menahan lapan individu terdiri daripada tiga wanita warga tempatan, lelaki warga tempatan(3), wanita Vietnam(1) dan seorang lelaki warga Bangladesh.
“Kesemua mereka yang berusia 35 hingga 46 tahun itu didapati sedang minum minuman keras ketika serbuan dijalankan.
“Mereka telah melakukan kesalahan dengan mengingkari prosedur operasi standard (SOP) Perintah Kawalan Pergerakan (PKP),” katanya dalam satu kenyataan di sini hari ini.

Mengulas lanjut, lima pelanggan warga tempatan telah dikenakan kompaun sebanyak RM5,000 setiap seorang di bawah Peraturan 18 (1) Peraturan-Peraturan Pencegahan dan Pengawalan Penyakit Berjangkit (PPPDPPB) 2021 kerana terlibat dalam aktiviti terlarang.
“Sementara pemilik premis telah dikenakan kompaun sebanyak RM25,000 kerana menganjurkan aktiviti di premis hiburan.
“Dua warga asing telah dibawa balik ke IPD Dang Wangi untuk siasatan di bawah Akta Imigresen 1959/63 dan Peraturan 18(1) PPPDPPB (No.4) 2021,” jelasnya. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Anju lapor polis dakwa gambar di bilik tahanan tersebar
Oleh NOR SHAFAWATI YUP

1 Julai 2021, 11:39 pm
SEREMBAN – Selebriti kontroversi, Zarina Anjoulie telah membuat laporan polis hari ini mendakwa imej gambarnya yang dikatakan berada di dalam bilik siasatan telah tersebar di media sosial.
Ketua Polis Daerah Nilai, Superitenden Mohd. Fazley Ab. Rahman berkata, Zarina telah membuat laporan polis di Ibu Pejabat Polis Daerah (IPD) Nilai pada pukul 12.05 tengah malam.
“Zarina Anjoulie Mohamad Fahizul membuat laporan polis mendakwa imej gambar beliau telah tersebar di media sosial dikatakan berada di dalam bilik di Bahagian Siasatan Jenayah Narkotik IPD Nilai.
“Kertas siasatan telah dibuka dan siasatan dijalankan di bawah Seksyen 509 Kanun Keseksaan kerana mengaibkan kehormatan seseorang,” katanya dalam kenyataan di sini malam tadi.
Mohd. Fazley berkata, siasatan juga dijalankan mengikut Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.
“Selain itu, siasatan selari oleh pihak Jabatan Integriti dan Pematuhan Standard, Ibu Pejabat Polis Kontinjen Polis Negeri Sembilan turut dilakukan,” katanya.

Jelas beliau, pihak Polis Diraja Malaysia (PDRM) memandang serius laporan yang dibuat oleh pengadu.
“Tindakan tegas tanpa kompromi akan diambil jika siasatan mendapati wujud sebarang bentuk pelanggaran undang-undang dan prosedur siasatan.
“Justeru, PDRM menasihati orang ramai agar tidak mensensasikan fakta berhubung isu ini dan memberi ruang kepada pihak polis untuk menjalankan satu penyiasatan yang telus dan adil,” katanya lagi.
Kelmarin Kosmo! melaporkan seorang selebriti wanita ditahan kerana disyaki terbabit dengan penyalahgunaan dadah di sebuah rumah di Nilai, Negeri Sembilan,
Biarpun pihak polis tidak mendedahkan identiti selebriti tersebut, rata-rata netizen membuat andaian bahawa individu berkenaan ialah Zarina. -K! ONLINE

Jika anda menglami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hanya seorang boleh keluar radius 10 km
Oleh MOHD RASDAN AHMAD

1 Julai 2021, 9:28 pm
PETALING JAYA – Semua penduduk di dalam kawasan perintah kawalan pergerakan diperketat (PKPD) di beberapa kawasan di Selangor dan Kuala Lumpur tidak dibenarkan keluar dari kediaman masing-masing.
Menteri Kanan (Keselamatan), Datuk Seri Ismail Sabri Yaakob berkata, hanya seorang sahaja wakil isi rumah keluar untuk membeli keperluan asas di kawasan PKPD dalam radius 10 kilometer dari kediaman.
“Tiada sebarang pergerakan tidak perlu di luar kawasan kediaman selepas pukul 8 malam kecuali bagi kes-kes kecemasan atau mendapat kebenaran Polis DiRaja Malaysia (PDRM).
“Hanya sektor perkhidmatan perlu (essential services) sahaja dibenarkan untuk beroperasi dari pukul 8 pagi hingga 8 malam seperti utiliti, pembersihan dan kumbahan,” katanya melalui satu kenyataan hari ini.
Terdahulu, kerajaan memutuskan untuk melaksanakan PKPD di lapan daerah dalam Selangor yang membabitkan 34 buah mukim.
Manakala sebanyak 14 lokaliti di Kuala Lumpur turut dikenakan PKPD, arahan tersebut berkuat kuasa 3 hingga 16 Julai 2021.- K! ONLINE.


Wanita rakam 220,000 gambar kubur
Oleh KOSMO!

1 Julai 2021, 10:00 pm
LONDON – Seorang pencinta sejarah yang mempunyai hobi merakam gambar kubur yang ditemuinya berkata, dia berharap mahu mengambil gambar semua kubur yang ada di daerah kelahirannya, Norfolk , lapor laman berita Mirror UK semalam.
Sehingga kini, Lou Cocker, 48, sudah merakam lebih 220,000 gambar batu nisan kubur di lebih 700 tanah perkuburan dan halaman gereja sekitar Norfolk,  England.
Cocker berkata,  ketika ini dia sudah merakam 70 peratus  gambar kubur di Norfolk untuk projek peliknya itu.
Koleksi gambarnya terdiri daripada pelbagai gambar kubur sehinggalah kubur tahun 1600. Wanita itu bersama ibunya juga turut mengaku membersihkan kubur-kubur lama untuk memastikan tulisan pada batu nisan boleh dibaca.
Dia juga menghantar gambar-gambar tersebut kepada laman web sejarah Findmypast untuk membantu orang ramai mengesan ahli keluarga mereka yang ditanam di Norfolk.
“Saya fikir ini sangat penting untuk generasi akan datang supaya mereka boleh mengenal pasti lokasi ahli keluarga mereka ditanam,” katanya.

Tambah wanita itu, hobi peliknya itu bermula 12 tahun lalu ketika dia mula menyiasat salasilah ahli keluarganya.
Cocker mengakui dia berhasrat untuk berkunjung semula ke beberapa buah kubur kelak dan tidak sabar untuk mengembara semula selepas pandemik Covid-19 berakhir untuk melawat tanah perkuburan perang di luar negara. -Agensi


‘Budak Daesh’ rayu dibenar pulang ke Britain
Oleh KOSMO!

1 Julai 2021, 8:30 pm
DAMSYIK – Seorang kanak-kanak warga Britain yang mendakwa dilatih untuk membunuh oleh  kumpulan militan Daesh sejak umurnya lapan tahun, merayu dibenarkan pulang ke Britain supaya dia  boleh bermain permainan video  Xbox dan makan hidangan McDonald’s, lapor akhbar The Sun semalam.
Abdullah yang kini berumur 13 tahun,   ditahan di Penjara Kanak-Kanak Lelaki Hori, utara Syria. Dia membesar di London, namun keluarganya membawa dia ke Syria ketika  berumur lapan tahun dan diajar menggunakan senjata.
Menurut Abdullah, ibu bapa, dua abang dan adik perempuannya terkorban di kota Baghouz  yang  menjadi sasaran serangan udara pada hari-hari terakhir kewujudan kerajaan khalifah acuan Daesh di Syria.
Abdullah yang fasih berbahasa Inggeris memberitahu,  dia tidak pernah menggunakan senjata, namun Daesh mahu dia dan kanak-kanak lain berbuat begitu.
“Semasa hari pertama di sekolah, mereka mengajar saya cara-cara menggunakan senjata.
“Saya memberitahu ibu saya tidak mahu buat perkara itu dan ibu menghantar saya ke sekolah kedua.

“Sekolah itu mengajar saya membaca al-Quran dan juga melakukan perkara sebegini (menggunakan senjata),” katanya.
Dia juga memaklumkan mahu pulang semula ke London kerana merindui kampung halamannya itu.
“Di London, semasa saya menyambut hari lahir, kami akan makan kek. Namun, di sini kami tidak boleh berbuat begitu lagi,” katanya.
Pegawai penjara wanita memberitahu Abdullah bahawa semua kanak-kanak di situ telah melakukan pelbagai perkara  jahat di bawah rejim Daesh  dan sama seperti Abdullah, kebanyakan mereka belum berusia sepuluh tahun ketika diminta memegang AK-47. -Agensi


Usahawan maut menyelam di Pulau Perhentian
Oleh MOHD AZLI ADLAN

1 Julai 2021, 10:06 pm
KUALA TERENGGANU – Seorang usahawan ditemui mati lemas dipercayai selepas melakukan aktiviti menyelam di perairan Pulau Perhentian, Besut hari ini.
Mayat Mohamad Abbas Shabki, 22, yang berasal dari Kota Bharu, Kelantan ditemui terapung di perairan pulau peranginan itu pada pukul 2.20 petang.
Ketua Polis Daerah Besut, Superintendan Abdul Rozak Mohammad berkata, pihak polis menerima maklumat tentang kejadian lemas itu pada pukul 1.30 petang.
“Sebelum kejadian, mangsa dikatakan telah melakukan aktiviti penyelaman di kawasan Tokong Laut Pulau Perhentian.
“Mayat mangsa telah ditemui terapung kira-kira 50 minit kemudian,” katanya ketika dihubungi Kosmo! di sini hari ini.
Abdul Rozak berkata, mayat Mohamad Abbas kemudiannya telah dihantar ke Jeti Maritim Tok Bali, Pasir Puteh, Kelantan dengan menggunakan aset Maritim Malaysia (APMM).

Tambah beliau, mayat lelaki itu kemudiannya telah dibawa ke Unit Forensik Hospital Besut untuk dibedah siasat.
Sementara itu, Pengarah Maritim Kelantan, Kepten Maritim Muhd. Nur Syam Asmawie Yaacob berkata, siasatan awal mendapati Mohamad Abbas lemas sewaktu mengikuti kursus selaman di kawasan selaman Tokong Laut, Pulau Perhentian.
Beliau berkata, mangsa bersama empat rakannya juga dipercayai telah mengunjungi Pulau Perhentian tanpa kebenaran merentas negeri.
“Rakan-rakan mangsa mendakwa mereka ke pulau peranginan terkenal itu untuk membekalkan makanan.
“Tindakan lanjut penguatkuasaan terhadap kesalahan ingkar PKP terhadap mereka dan pengusaha resort akan diambil oleh pihak polis,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kempen Misi 77 hari sifar Covid-19
Oleh IZZATUL ‘AIN AZMAN

1 Julai 2021, 9:11 pm
PETALING JAYA – Kecoh di seluruh media sosial mengenai satu kempen yang dilakukan oleh seorang pemuda mengenai 77 hari untuk menjadikan kes Covid-19 di negara menjadi sifar semula yang tular di laman Twitter dan Instagram sejak seminggu lalu.
Menurut pencetus @misirakyat, Nur Ahmad Faiz Mohd. Azmi, 30, dia menjelaskan bahawa kempen tersebut adalah mengenai rakyat dan tiada mana-mana ahli politik yang terlibat di dalam kempen tersebut.
Tambahnya lagi, kempen itu juga sebenarnya bertujuan untuk membantu kerajaan menamatkan krisis pandemik Covid-19 dalam masa 77 hari dengan melicinkan pengurusan kerajaan agar lebih taktikal.
“Pertubuhan @misirakyat ini adalah untuk membantu rakyat dan juga kerajaan sepanjang pandemik Covid-19 dengan melaksanakan kempen ini dan mengambil hanya 77 hari untuk kes Covid-19 di negara ini pulih dengan mengubahkan sedikit pengurusan antara kerajaan dan juga rakyat.
“Saya buat kempen ini bukan untuk kutuk, mengeluh atau keluarkan semua kesalahan kerajaan, saya cuma mahu memberi cadangan yang lebih baik kepada pihak kerajaan dalam menguruskan krisis rakyat yang semakin meningkat ketika ini,” jelasnya ketika dihubungi oleh Kosmo!
Rata-rata pengguna di laman Twitter memberi reaksi yang pelbagai apabila melihat kempen yang dilakukan oleh @misirakyat yang bermula di laman Instagram sejak 16 Mei lalu.

“Dengan kuasa tular sahaja mereka dapat perhatian rakyat dan cuba teliti semula misi 77 hari bebas Covid-19. Jika tidak berjaya juga, tidak mengapalah. Paling kurang pun kita sudah mati mencuba, ” sokong @BangbellBelia.
“Kalau betul apa yang dimuat naik di Instagramnya mengenai strategi 77 hari, jadi saya rasa apa yang dia buat itu adalah cara dia. Apa-apa pun, misi 77 hari itu amat bernas dan masuk akal,” balas pengguna bernama @Bobseluarpetak di laman Twitter.
“Saya ni takdalah percaya bulat-bulat ikut kata kerajaan. Tetapi, saya tidak gelabah terima dan ikut @misirakyat,” kata @mm2zmm.
“Saya mula dengar @misirakyat itu okey saja, segala rancangan yang dibentangkan boleh diterima. Tetapi ada beberapa bahagian dalam video tersebut buat saya beranggapan bahawa lelaki itu seolah tidak masuk akal,” jelas pengguna @bob_totty. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Psikik tersohor Indonesia, Mbak You meninggal dunia
Oleh KOSMO!

1 Julai 2021, 10:30 pm
JAKARTA – Ahli psikik dan Youtuber terkenal Indonesia, Mbak You dilaporkan meninggal dunia di usia 47 tahun, lapor laman berita Kompas.com, hari ini.
Berita kematian Mbak You atau nama sebenarnya Euis Juwariyah Johana disahkan oleh salah seorang ahli yang mengendalikan saluran Youtube milik beliau.
“Ya, Mbak You sudah meninggal dunia di Hospital Premier Bintaro, Banten.
“Punca kematian belum dikenal pasti,” kata wakil tersebut.
Tambahnya, jenazah Mbak You kini sedang menjalani ujian Covid-19 dan proses pengebumian bergantung pada keputusan saringan.
“Jika positif, jenazahnya akan diuruskan oleh petugas khas Covid-19.

“Sekiranya negatif, keluarganya akan menuntut jenazah untuk dikebumikan,” ujar wakil berkenaan.
Mbak You menjadi popular di Indonesia apabila ramalannya tentang kehidupan peribadi selebriti dan insiden-insiden besar negara sering mengena.
Antara ramalannya yang menjadi kenyataan adalah nahas pesawat Sriwijaya Air pada awal tahun ini.
Ramalan terbaharu Mbak You tahun ini adalah pemerintahan Presiden Indonesia, Joko Widodo atau Jokowi akan tamat dan beliau akan digulingkan.  – Agensi


Apa anda perlu tahu PKPD Selangor, KL
Oleh MOHD RIDZAUDDIN ROSLAN

1 Julai 2021, 10:27 pm
Berikut ringkasan kenyataan Menteri Kanan (Keselamatan) Ismail Sabri Yaakob mengenai kawalan Perintah Kawalan Pergerakan Diperketatkan (PKPD) yang diumumkan.

Semua laluan kawasan PKPD akan ditutup dan dikawal oleh polis.
Semua penduduk di dalam kawasan PKPD tidak dibenarkan keluar dari kediaman masing-masing, kecuali seorang (1) sahaja wakil isi rumah keluar hanya untuk membeli keperluan asas di kawasan PKPD dalam radius 10 kilometer dari kediaman.
Tiada sebarang pergerakan tidak perlu di luar kawasan kediaman selepas 8.00 malam, kecuali bagi kes-kes kecemasan atau mendapat kebenaran polis.
Pergerakan merentas daerah dan negeri bagi tujuan vaksinasi Covid-19 di Pusat Pemberian Vaksin (PPV) di luar daerah atau negeri tempat tinggal dibenarkan.
Lapangan terbang dan pelabuhan dibenarkan beroperasi seperti biasa.
Aktiviti dan perkhidmatan pengangkutan awam (keretapi, komuter, bas, lapangan terbang, teksi, feri, e-panggilan) dibenarkan beroperasi seperti biasa dengan kapasiti 50%.
Bilangan penumpang dalam teksi dan e-panggilan dihadkan dua orang sahaja termasuk pemandu.
Hanya sektor perkhidmatan perlu (essential services) sahaja dibenarkan untuk beroperasi dari 8.00 pagi hingga 8.00 malam seperti utiliti, pembersihan, dan kumbahan.
Hanya kilang bahan makanan dan keperluan asas harian seperti beras, roti putih (loaf), gula, minyak masak, tepung gandum, susu segar, susu tepung bayi, ubat-ubatan, dan topeng muka dibenarkan beroperasi.
Kebenaran untuk bekerja hanya bagi perkhidmatan perlu (essential services) atau menjalankan tugas rasmi kerajaan.
Pekerja daripada perkhidmatan perlu dan kilang-kilang serta premis-premis perniagaan yang dibenarkan sahaja boleh menggunakan surat MITI.
Pekerja selain daripada perkhidmatan perlu tidak dibenarkan keluar dari kawasan PKPD dan tidak boleh bekerja sepanjang tempoh PKPD. Majikan dikehendaki membenarkan pekerja bekerja dari rumah.
Restoran, kedai atau gerai makan, kenderaan bersaji (food truck), penjaja tepi jalan, penjaja beredar, medan selera atau pusat penjaja, gerai makan tepi jalan atau kiosk dibenarkan beroperasi antara 8.00 pagi hingga 8.00 malam.
Pembelian makanan secara bawa pulang (take away), pandu lalu (drive-thru), atau penghantaran (delivery) sahaja dibenarkan.
Kedai runcit, kedai serbaneka, kedai barangan keperluan harian dibenarkan beroperasi antara 8.00 pagi hingga 8.00 malam.
Hospital, klinik, dan makmal perubatan dibenarkan beroperasi sehingga 24 jam atau mengikut lesen kebenaran.
Kedai farmasi, kedai penjualan ubat-ubatan, klinik haiwan, kedai makanan haiwan dibenarkan beroperasi antara 8.00 pagi hingga 8.00 malam.
Stesen minyak dibenarkan beroperasi antara 6.00 pagi hingga 8.00 malam, kecuali stesen minyak di lebuh raya bertol beroperasi sehingga 24 jam.
Pasar borong dibenarkan beroperasi bermula 12.00 pagi hingga 6.00 pagi.
Pasar awam, pasar tani kekal (PTK), dan MyFarm Outlet (MFO) dibenarkan beroperasi bermula 6.00 pagi hingga 2.00 petang.
Sebarang aktiviti sukan, sosial, rekreasi dan budaya adalah tidak dibenarkan.

SOP penuh dan maklumat terperinci boleh didapati di laman sesawang Majlis Keselamatan Negara. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Buka masjid, surau selepas PICK berkesan
Oleh NUR SHARIEZA ISMAIL

1 Julai 2021, 9:40 pm
PUTRAJAYA – Pembukaan masjid dan surau secara berperingkat sejurus keberkesanan Program Imunisasi Covid-19 Kebangsaan (PICK) dilihat antara langkah terbaik bagi memulihkan semula aspek kesihatan mental dalam kalangan rakyat.
Mufti Wilayah Persekutuan, Datuk Luqman Abdullah berkata, masyarakat tercari-cari ruang bagi mententeramkan jiwa setelah terkesan
akibat Covid-19 dan Perintah Kawalan Pergerakan (PKP) yang berkuat kuasa ketika ini.
Beliau berkata, pihaknya juga berharap agar aspek keagamaan sentiasa mendapat perhatian pihak kerajaan dalam usaha menangani peningkatan kes bunuh diri ketika ini.
“Secara realitinya, masyarakat kini sedang menghadapi pelbagai tekanan akibat Covid-19. Aspek emosi dan kesihatan mental individu yang terjejas boleh menyebabkan kecelaruan dalam berfikir seterusnya mendorong perilaku bercanggah syarak,” katanya dalam satu kenyataan di sini hari ini.
Katanya, masyarakat disaran terus mengamalkan sikap ambil peduli, cakna dan saling membantu terhadap individu yang kurang bernasib baik. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kelawar bawa penyakit anjing gila dikesan di Illinois
Oleh KOSMO!

1 Julai 2021, 8:00 pm
SPRINGFIELD, Illinois – Jabatan Kesihatan Awam Illinois (IDPH), Amerika Syarikat (AS) mengesan lebih 12 kelawar yang dijangkiti penyakit anjing  gila di seluruh negeri itu tahun ini, lapor akhbar New York Post semalam.
Kemunculan kawanan kelawar itu dibimbangi  boleh mencetuskan satu lagi ancaman wabak penyakit berbahaya kepada manusia.
Kes kelawar dijangkiti penyakit anjing gila  tersebar di bahagian timur laut negeri itu  dengan 14 mamalia  tersebut yang menjadi mangsa, ditemui di 10  buah daerah.
Susulan penemuan itu, jabatan kesihatan mengeluarkan amaran kepada  penduduk supaya  segera mendapatkan rawatan perubatan jika mereka digigit atau dicakar oleh kelawar.
Penyakit anjing gila boleh membawa maut  jika tidak dirawat segera.
Kali pertama kelawar berpenyakit itu ditemui di Illinois tahun ini adalah pada Mac lalu.  pegawai kesihatan negeri berkata, kekerapan tertinggi kes tersebut muncul pada Ogos dan September.

“Sebilangan besar kes penyakit anjing gila yang dijumpai di Illinois ditemukan pada kelawar,” kata Pengarah IDPH, Dr. Ngozi Ezike dalam satu kenyataan pada Mac lalu.
“Walaupun majoriti kelawar tidak dijangkiti penyakit anjing gila, adalah penting untuk kita mengelak daripada menyentuh haiwan itu dan memastikan rumah anda tidak memiliki bukaan yang membolehkan ia terbang masuk,” ujar Ezike. – Agensi


28 kes varian dikesan
Oleh SITI A'ISYAH SUKAIMI

1 Julai 2021, 7:38 pm
PUTRAJAYA – Kementerian Kesihatan (KKM) mengesan 28 lagi kes varian baharu virus SARS-CoV-2 terdiri daripada 25 kes Variant of Concern (VOC) manakala tiga kes lagi Variant of Interest (VOI).
Ketua Pengarah Kesihatan, Tan Sri Dr. Noor Hisham Abdullah berkata, kesemua kes varian baharu tersebut dikesan bermula 23 Jun hingga semalam.
“Daripada jumlah tersebut, sebanyak 18 kes yang dikesan ialah varian Delta (B.1.617.2), lima kes varian Beta (B.1.351), tiga kes varian Kappa (B.1.617.1) dan dua kes varian Alpha (B.1.1.7).
“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan VOI adalah sebanyak 217 kes,” katanya dalam satu kenyataan akhbar di sini hari ini.
Tambah beliau, daripada jumlah 217 kes yang dikesan sehingga kini, sebanyak 198 kes adalah VOC manakala, 19 kes pula adalah VOI. -K! ONLINE


Sebaknya, Syafie Naswip lelong trofi FFM25 untuk dana kerja amal
Oleh MOHAMMAD SHAHEMY AZMI

1 Julai 2021, 7:40 pm
PETALING JAYA – Dengan nada sayu, pelakon Syafie Naswip membuat keputusan melelong sebuah trofi Pelakon Pembantu Lelaki Terbaik pada Festival Filem Malaysia ke-25 (FFM25) untuk menambah dana bantuan kepada golongan yang benar-benar memerlukan semasa Perintah Kawalan Pergeraka (PKP) ketika ini.
Menerusi satu sesi Live dalam Instagramnya, Syafie berkata, biarpun berat hati untuk melepaskan trofi hasil lakonan dalam filem Songlap itu, dia harus reda demi mendapatkan wang tambahan untuk membantu masyarakat.
“Trofi ini salah satu cara saya untuk dapat wang yang banyak. Mana tahu ada orang yang nak beli, mungkin RM10,000 atau RM25,000.
“Duit itu nanti boleh digunakan untuk mereka yang memerlukan. Jangan risau saya tidak menipu. Saya tidak ambil duit itu pun, semuanya untuk mereka (golongan yang memerlukan),” ujarnya.
Pelakon berusia 29 tahun itu berkata, adakalanya melepaskan sesuatu yang disayangi adalah lebih baik untuk membantu orang lain.
“Insya-Allah, kadangkala memberi benda yang kita sayang kepada mereka yang benar-benar memerlukan adalah lebih baik,” katanya ringkas kepada Kosmo! Online.

Difahamkan, trofi tersebut merupakan antara barangan peribadi kesayangan Syafie yang selama ini disimpan di dalam bilik sahaja dan tidak boleh dilihat oleh orang lain.
“Bantu sebarkan supaya ada pembeli nanti,” katanya.
Pelakon Erynne Erynna, Izzy Zulkhazreefa dan Amelia Henderson yang turut serta dalam sesi Live tersebut turut kelihatan sebak apabila mendengar kesanggupan Syafie untuk menjual trofi tersebut.
Pelakon drama Budak Tebing itu turut memohon mana-mana pihak supaya tidak tersalah anggap bahawa tindakannya menjual trofi untuk mendapat populariti.
“Jangan salah anggap. Saya bukan nak popular. Memang saya nak tolong setakat mana yang saya mampu. Saya tidak ada harta untuk dikongsikan.
“Tuhan beri saya rezeki. Jadi ini adalah antara yang boleh saya sumbangkan. Harap boleh digunakan untuk tolong individu tertentu yang memerlukan,” ujarnya.
Selain menjual trofi kemenangan tersebut, Syafie turut melelong koleksi pakaian miliknya bermula dengan harga RM10 sehingga RM50 serta beberapa barangan terpakai lain untuk projek sumbangan amal yang sedang diusahakan. -K! ONLINE


Michael Ang membebel jangan bazirkan air!
Oleh MOHAMMAD SHAHEMY AZMI

1 Julai 2021, 7:29 pm
PETALING JAYA – Leteran pengarah drama terkenal Michael Ang mencuri perhatian pengikutnya dalam Instagram apabila menasihatkan masyarakat supaya tidak membazirkan sumber air.
Ujar pengarah bermulut ‘laser’ itu, dia terlintas untuk menegur sikap tentang suka membazirkan air kerana melihat sendiri pemandu peribadinya berbuat demikian ketika mencuci kereta.
“Sebuah lagi video meroyan. Hari ini saya turun bawah tengok pemandu saya sedang mencuci kereta. Dia sedang lap kereta tetapi membiarkan air mengalir (tidak menutup pili paip).
“Itukan membazir namanya! Janganlah membazir air. Mentang-mentanglah air dekat Malaysia ini antara yang termurah berbanding negara-negara lain,” tegurnya.
Katanya lagi, masyarakat terutamanya yang duduk di negeri Selangor juga patut bersyukur kerana air di Selangor adalah antara termurah di Malaysia berbanding negeri-negeri lain.
“Rasanya air dekat Selangor kedua paling murah selepas Perak. Tapi tak bermakna anda semua boleh membazir air,” katanya.

Selain menegur sikap membazir air, Michael turut menyelar sikap segelintir masyarakat yang suka mengeluh kerana mendakwa menerima bil air yang tinggi sehingga enggan membayar bil tersebut.
“Lagi satu untuk mereka yang suka mengadu sebab bil air tinggi. Anda pernah buat pemeriksaan ke mungkin ada paip air yang bocor. Lepas itu tak mahu bayar bil air.
“Tahu tak duit bil yang anda bayar itu digunakan untuk membaiki perkhidmatan air? Tak nak ke suatu hari nanti bukak sahaja paip air dah boleh terus minum. Saya nak seperti itu,” jelasnya.
Menjengah dalam ruangan komen, rata-rata pengikutnya dalam Instagram bersetuju dengan perkongsian Michael tentang isu pembaziran air. Malah ada dalam kalangan pengikutnya turut berkongsi pengalaman asing-masing.
“Betul kata Mike (panggilan nama Michael). Saya punya bil RM30 setiap bulan. Rupanya ada kebocoran paip dekat tandas,” kata salah seorang pengguna Instagram.
“Betul. Janganlah membazir air. Bersyukurlah rumah ada air. Rumah saya duduk dah lama air kena potong,” komen seorang lagi pengikutnya. -K! ONLINE


Polis mulakan siasatan dakwaan Anju
Oleh NOR SHAFAWATI YUP

1 Julai 2021, 6:53 pm
SEREMBAN – Polis mengesahkan menerima laporan daripada selebriti sensasi, Zarina Anjoulie yang didakwa bakal mengambil tindakan saman terhadap seorang anggota polis wanita.
Ia susulan tindakan yang dilakukan individu tersebut mengenai tahanan polis yang dipercayai membabitkan dirinya baru-baru ini.
Ketua Polis Daerah Nilai, Superintenden Mohd. Fazley Ab. Rahman berkata, siasatan akan dilakukan pihaknya berhubung dakwaan Zarina itu.
Superitenden Mohd. Fazley Ab. Rahman
“Kami ada menerima laporan berkait fakta isu ini dan siasatan dijalakan,” katanya ketika dihubungi di sini hari ini.
Beliau bagaimanapun, enggan mengulas lanjut dan tidak memaklumkan bila dan di mana laporan polis itu dibuat.
Menerusi perkongsian di Instagram yang sudah dipadamkan, Zarina juga akan menentang secara habis-habisan isu berkenaan.

“Alhamdulillah, laporan sudah dibuat kepada anggota polis wanita berkenaan. Selepas siasatan, saya akan mengambil tindakan menyaman anggota tersebut.
“Saya akan menentang habis-habisan tentang isu ini. Memandangkan anggota ini nak tular dan glamor, saya akan bagi dia glamor yang dia idamkan. Di manakah integriti kamu sebagai seorang anggaota polis wanita? Saya bimbang adakah nanti orang lain akan kena senasib juga?” katanya Zarina.
Kelmarin Kosmo! melaporkan seorang selebriti wanita ditahan kerana disyaki terbabit dengan penyalahgunaan dadah di sebuah rumah di Nilai, Negeri Sembilan,
Biarpun pihak polis tidak mendedahkan identiti selebriti tersebut, rata-rata netizen membuat andaian bahawa individu berkenaan ialah Zarina. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Budak 7 tahun mati tubuh dihempas 27 kali semasa kelas judo
Oleh KOSMO!

1 Julai 2021, 7:30 pm
TAIPEI – Seorang kanak-kanak lelaki berumur tujuh tahun meninggal dunia Selasa lalu di Taiwan selepas mengalami kecederaan parah pada otak semasa menyertai kelas sukan judo, lapor akhbar New York Post semalam.
Mangsa  yang hanya dikenali sebagai Wei Wei,  bergantung kepada alat  bantuan alat pernafasan selama hampir 70 hari sejak 21 April lalu.
Bapa saudara kanak-kanak itu dilaporkan merakam kelas judo Wei Wei ketika insiden berlaku kerana mahu menunjukkan kepada ibu Wei Wei bahawa sukan itu tidak sesuai untuk anaknya.
Dalam rakaman yang mengerikan itu, rakan sekelas Wei Wei dilihat menghempas tubuh kanak-kanak itu sebanyak 27 kali dan sepanjang kelas berlangsung, Wei Wei kedengaran menjerit “kepala saya”, “kaki saya”, dan “saya tidak mahukannya”.
Insiden itu menyebabkan Wei Wei mengalami pendarahan pada bahagian otak dan seterusnya koma.
Keluarga kanak-kanak itu berkata, apabila Wei Wei meninggal dunia, jurulatihnya yang kemudian didapati tidak mempunyai lesen membuka kelas judo, menuduh kanak-kanak itu menipu.

Jurulatih berusia lewat 60-an yang hanya dikenali sebagai Ho itu dibebaskan dengan ikat jamin AS$3,583 (RM14,890). Dia akan didakwa kerana melakukan serangan fizikal yang mengakibatkan kecederaan serius serta menggunakan kanak-kanak bawah umur untuk melakukan jenayah.
Sabit kesalahan Ho boleh dihukum penjara selama tujuh tahun. -Agensi


Terkejut harga burger Malaysia RM1 sebiji
Oleh NOOR HASLIZA NUSI

1 Julai 2021, 7:13 pm
GEORGE TOWN – Pembeli kuih-muih di gerai jalanan terkejut apabila mendapati pau sambal atau lebih popular dengan nama burger Malaysia dijual pada harga RM1 sebiji.
Tinjauan Kosmo! di beberapa gerai menjual kuih-muih di sekitar Bayan Lepas dan Sungai Ara di sini mendapati kuih berkenaan yang bersaiz hampir sama dijual pada harga di antara 50 sen sehingga RM1.
Seorang pelanggan, Siti Azila Mahmud, 55, berkata, dia terkejut dengan tindakan sebilangan sikap peniaga yang meletakkan harga tidak masuk akal itu ketika rakyat sedang terkesan akibat pandemik Covid-19.
“Kuih burger Malaysia yang dijual RM1 sebiji sudah sama harga dengan sebungkus nasi lemak ikan atau nasi lemak ikan bilis.
“Nak kata saiznya besar dan berbaloi dengan harga pun tidak juga kerana kuih serupa dengan bentuk dan yang saiz sama kini dijual hanya 50 sen sebiji,” katanya kepada Kosmo! hari ini.
Burger Malaysia
Sementara itu, Presiden Persatuan Pengguna Pulau Pinang, Mohideen Abdul Kader berkata, peniaga kuih-muih di negeri ini tidak sepatutnya mengambil kesempatan ketika masih banyak gerai makanan itu belum dibuka ketika ini.

“CAP mendapati tiada berlaku kenaikan drastik harga bagi bahan mentah untuk membuat kuih seperti tepung dan gula kecuali minyak masak,” jelasnya ketika dihubungi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-7627292